Gyɛnɛsese 13 | Yintanɛte Zo Baebolo | Ewiade Fofolɛ Ngilebɛbo\nEbilam ziale rale Keena (1-4)\nEbilam nee Lɔɔto avinli tetele (5-13)\nNyamenle zile ɛwɔkɛ mɔɔ ɔbɔle Ebilam la azo (14-18)\n13 Akee Ebilam vile Yigyibiti hɔle Nɛgɛbe nehane,+ ɔ nee ɔ ye yɛɛ ninyɛne mɔɔ bɛnyianle bɛ la, na ɛnee Lɔɔto boka bɛ nwo. 2 Ebilam nyianle nyɛmoa, dwɛtɛ fufule yɛɛ nvutuke dɔɔnwo.+ 3 Ɔvi Nɛgɛbe nehane ɔkɔ Bɛtɛle la, ɔlile tutɛnla too ɔhɔdwule ɛleka mɔɔ ɔzile ye ɛdanlɛsua ne la wɔ Bɛtɛle nee Eyae avinli,+ 4 ɛleka mɔɔ ɛnee yelimoa yezi afɔlemokyea la. Ebilam bɔle Gyihova duma wɔ ɛkɛ. 5 Lɔɔto mɔɔ ɛnee boka Ebilam anwo la noko nyianle mboane, nlankɛ yɛɛ ɛdanlɛ azua. 6 Yemɔti bɛ muala bɛangola bɛandɛnla ɛleka ko wɔ azɛlɛ ne azo; bɛ ninyɛne ne yɛle dɔɔnwo kpalɛ yemɔti ɛnee bɛngola bɛmbɔ nu bɛndɛnla. 7 Ɛhye ati, kpolera dɔle menli mɔɔ nea Ebilam nyɛmoa nee menli mɔɔ nea Lɔɔto nyɛmoa ne mɔ la avinli (Mekɛ zɔhane ɛnee Keenama nee Pilɛzema de azɛlɛ ne azo.)+ 8 Ɔti Ebilam zele Lɔɔto kɛ:+ “Mesɛlɛ wɔ, ɔnle kɛ kpolera tɔ me nee wɔ avinli, yɛɛ menli mɔɔ nea me nyɛmoa nee menli mɔɔ nea wɔ nyɛmoa ne mɔ la avinli, ɔluakɛ yɛle mediema. 9 Ɛbahola wɔadɛnla azɛlɛ ne ɛleka biala mɔɔ ɛkulo la. Mesɛlɛ wɔ te ɛ nwo. Saa ɛkɔ bɛne zo a, mebahɔ fema zo; yɛɛ saa ɛkɔ fema zo a mebahɔ bɛne zo.” 10 Yemɔti Lɔɔto maanle ɔ nye zo na ɔnwunle Dwɔdan maangyeba ne kɔsɔɔti+ too kɔdwu Zowaa.+ Ɔnwunle kɛ nzule dɔɔnwo wɔ ɛkɛ ne kɛ Gyihova tola ne+ nee Yigyibiti azɛlɛ ne la (kolaa na Gyihova azɛkye Sodɔm nee Gomɔla). 11 Akee Lɔɔto vale Dwɔdan maangyeba ne kɔsɔɔti, na ɔdule ɔvile ye azokoɛleɛ ne ɔhɔle aduduleɛ. Yemɔti bɛ avinli tetele. 12 Ebilam dɛnlanle Keena azɛlɛ zo, noko Lɔɔto dɛnlanle maangyeba ne anu azua ne mɔ avinli lɔ.+ Akee ɔhɔzile ye ɛdanlɛsua ne ɔbikyele Sodɔm. 13 Ɛnee Sodɔmma le amumuyɛ, bɛyɛle ɛtane kpole bɛtiale Gyihova.+ 14 Mɔɔ Lɔɔto dele ɔ nwo vile Ebilam anwo la anzi, Gyihova zele Ebilam kɛ: “Mesɛlɛ wɔ, gyinla ɛleka mɔɔ ɛwɔ la na maa ɛ nye zo nea sɔlɔ nee nyiakɛ, aduduleɛ nee adɔleɛ, 15 ɔluakɛ mebava azɛlɛ ne mɔɔ ɛnwu ye la kɔsɔɔti meamaa ɛ nee ɛ bo zo amra* amaa yeayɛ bɛ agyapadeɛ dahuu.+ 16 Na mebamaa ɛ bo zo amra* ayɛ kɛ azɛlɛ ne azo ɛnwea, yemɔti saa awie bahola adia azɛlɛ ne azo ɛnwea ne a, ɛnee bɛbahola bɛadia ɛ bo zo amra.*+ 17 Dwazo kɔluolua azɛlɛ ne azo na nea ye tendenle nee ye tɛtɛlɛ, ɔluakɛ ɛdawɔ a mebava meamaa wɔ a.” 18 Yemɔti Ebilam hɔle zo dɛnlanle ɛdanlɛ azua nu. Nzinlii ɔradɛnlanle Mameli mbaka mgbole ne mɔ+ mɔɔ wɔ Hibulɔn+ la avinli na ɔzile afɔlemokyea wɔ ɛkɛ ne ɔmaanle Gyihova.+


Yilaehya Nwunle Senle Ehwili—Na Ɛdawɔ Noko Ɛ? | Debiezukoalɛ\nKENGA YE WƆ Afrikaans Albanian Amharic Arabic Armenian Aymara Azerbaijani Azerbaijani (Cyrillic) Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Croatian Czech Danish Dutch Efik English Estonian Ewe Finnish French Ga Georgian German Giliki Greenlandic Guarani Haitian Creole Hiligaynon Hungarian Icelandic Igbo Iloko Indonesian Italian Japanese Kazakh Kikuyu Kinyarwanda Kirghiz Kirundi Korean Kwangali Kwanyama Latvian Lingala Lithuanian Luo Malagasy Malay Maltese Ndebele Ndonga Nepali Norwegian Nzema Oromo Pangasinan Polish Portuguese Quechua (Ayacucho) Quechua (Bolivia) Romanian Russian Sepedi Serbian Serbian (Roman) Sesotho (Lesotho) Setswana Shona Sinhala Slovak Slovenian Spanish Sranantongo Swahili Swati Swedish Tagalog Tahitian Thai Tigrinya Tsonga Turkish Twi Ukrainian Uzbek Venda Vietnamese Waray-Waray Wolaita Xhosa Yoruba Zulu\nSelea belemgbunli ne anye ɛbolo ɛlɛkpondɛ Nyamenle ngapezonli Yilaehya, na ɔdele kɛ ɔwɔ suakpole Dotan azo. Belemgbunli ne manle ɛlɔnema mɔɔ tɛnla mgbɔnwɔ zo nee mɔɔ tɛnla ehwili nu ko la nee ɛlɔnema dɔɔnwo kpalɛ hɔbɔle yiale suakpole ne nɔɔzo.—2 Arl. 6:13, 14.\nMɔɔ Yilaehya sonvolɛ ne dwazole na ɔtudu agyakɛ la, ɔnwunle kɛ ɛlɔne ɛva sua ne. Ɔbizale ɔ menle kɛ, “duzu yɛɛ yɛkɛyɛ a?” Yilaehya zele ye kɛ, “Mmasulo, ɛlɔnema mɔɔ nee yɛ lua la zonle tɛla bɛ.” Akee ngapezonli ne yɛle nzɛlɛlɛ kɛ: “[Gyihova], buke me sonvolɛ ye anye maa ɔnwu debie.” Kɛlɛtokɛ ne toa zo kɛ: “[Gyihova] dele nzɛlɛlɛ ne na ɔbukele kpavolɛ ne anye na ɔnwunle kɛ ɛlɔnema mɔɔ de senle mgbɔnwɔ zo nee senle ehwili nu la ɛbɔ ɛyia Yilaehya na bɛ somaa ɛva boka ne amuala.” (2 Arl. 6:15-17) Duzu a yɛkola yɛsukoa yɛfi edwɛkɛ ɛhye nee gyɛne mɔɔ dole Yilaehya la anu a?\nMekɛ mɔɔ Selea ɛlɔnema bɔle Yilaehya yiale la, ye ahonle andu ɔluakɛ ɛnee ɔlɛ Gyihova anu anwodozo yɛɛ ɔnwunle kɛ Nyamenle anwobanebɔlɛ wɔ ɔ nwo zo. Ɛnɛ, yɛ nye ɛnla nwanwane ninyɛne ade ɛdeɛ, noko yɛze kɛ Gyihova bɔ ye menli nwo bane kɛ ekpunli. Wɔ adenle bie azo, senle mgbɔnwɔ nee senle ehwili ɛbɔ yɛdayɛ noko ɛyia. Saa yɛfa diedi ɛnyelɛ ‘yɛnwu’ bɛ na yɛfa yɛ nwo yɛto Nyamenle anwo zo a, ‘yɛbala yɛalafe,’ ɔluakɛ Gyihova sinza yɛ. (Edw. 4:8) Maa yɛzuzu Yilaehya ɛbɛlabɔlɛ nu ninyɛne fofolɛ mɔɔ baboa yɛ la anwo.\nYILAEHYA ZONLENLE YILAEGYA\nMekɛ bie mɔɔ ɛnee Yilaehya ɛlɛso ɛya la, Yilaegya hɔle ɔ nwo ɛkɛ na ɔdole ye aguzo ne ɔguale ɔ nwo zo. Yilaehya dele mɔɔ Yilaegya yɛle la abo. Ɔhɔle sua nu ɔhɔdole ɛkponle, ɔhɛlale ɔ ze nee ɔ nli, na akee yeadoa Yilaegya. (1 Arl. 19:16, 19-21) Ɔluakɛ Yilaehya dule ɔ nwo manle kɛ ɔbazonle Nyamenle bɔkɔɔ la ati, Gyihova vale ye lile gyima na nzinlii ɔralile Yilaegya agya kɛ ngapezonli.\nYilaehya zonlenle Yilaegya ɛvolɛ kɛyɛ nsia. Wɔ zɔhane mekɛ ne, Yilaehya boale Yilaegya wɔ ye gyima ne ɛyɛlɛ nu anzɛɛ ɛnee ɔdaye a ɔsa nzule ɔgua Yilaegya asa anwo a. (2 Arl. 3:11) Wɔ zɔhane mekɛ ne ɛnee menli ɛnva faka, nee dadeɛ ɛnli aleɛ, ɛnee bɛfa bɛ sa. Ɛnee ɔwɔ kɛ sonvolɛ sa nzule gua ɔ menle asa anwo ɔmaa ɔwowo wɔ mekɛ mɔɔ bɛkɛwie debie di la. Yemɔti ɛnee bɛmbu Yilaehya gyima ne bie mɔ. Noko akee, ɔnwunle kɛ ɔle enililɛ kpole kɛ ɔbazonle kɛ Yilaegya boavolɛ.\nƐnɛ noko, Keleseɛnema dɔɔnwo ɛva bɛ nwo ɛwula dahuu ɛzonlenlɛ gyima ne foa bie anu. Diedi nee ɛhulolɛ mɔɔ bɛlɛ kɛ bɛbava bɛ anwosesebɛ bɛazonle Gyihova la a ka bɛ maa bɛyɛ ɛhye a. Bie mɔ yɛ gyima wɔ Bɛtɛle, bɛsisi azua nee mɔɔ bokɛboka nwo la. Menli ne bie ɛmbu gyima ɛhye mɔ. Ɔnle kɛ Keleseɛnenli biala bu gyima ɛhye mɔ kɛ nvasoɛ ɛnle zo anzɛɛ ɔba aze soma, ɔluakɛ Gyihova bu ye kɛ nwolɛ hyia kpalɛ.—Hib. 6:10.\nYILAEHYA ZƆLE YE GYIMA NE ANU\nKolaa na Nyamenle ‘ava Yilaegya wɔ ahumuakyima nu ahɔ anwuma la,’ ɔzoanle ngapezonli ne wɔ Gelegale ɔmanle ɔhɔle Bɛtɛle. Yilaegya zele ye boavolɛ ne kɛ ɔhendɛ ye, noko Yilaehya buale kɛ: “Menrɛkpɔkye me nwo menrɛvi ɛ nwo ɛlɛ.” Wɔ bɛ adendulɛ ne anu, Yilaegya zele Yilaehya fane nwiɔ bieko kɛ ɔdɛnla aze noko yeamkponle. (2 Arl. 2:1-6) Kɛmɔ Wulutu betanle Nawome anwo la, zɔhane ala a Yilaehya noko betanle Yilaegya anwo a. (Wulu. 1:8, 16, 17) Duzu ati ɔ? Ɔda ali kɛ ɛnee Yilaehya anye die ye gyima mɔɔ Nyamenle ɛva ɛmaa ye kɛ Yilaegya sonvolɛ la anwo.\nYilaehya yɛle neazo kɛnlɛma manle yɛ. Saa yɛnyia nwolɛ adenle bie wɔ Nyamenle ahyehyɛdeɛ ne anu na yɛkakye kɛ yɛlɛsonle Gyihova a, ɔbamaa yɛahile anyezɔlɛ kpole wɔ nwo.—Edw. 65:4; 84:10.\n“BIZA ME DEBIE MƆƆ MENYƐ MEMAA WƆ LA”\nMɔɔ mrenya nwiɔ ɛhye mɔ lua nwo la, Yilaegya zele Yilaehya kɛ: “Biza me debie mɔɔ menyɛ memaa wɔ la kolaa na bɛarava me bɛahɔ.” Yilaehya yɛle kɛ Sɔlɔmɔn la, ɔbizale debie mɔɔ ɔbaboa ye sunsum nu la. Ɔbuale kɛ, “Mebodo wɔ, maa menyia wɔ sunsum ne mɔnwo.” (1 Arl. 3:5, 9; 2 Arl. 2:9) Ɛnee selɛ maa ɔ ra nrenya kpanyinli ye agyadeɛ ne mɔnwo wɔ Yizilayɛ. (Mɛla 21:15-17) Yemɔti, ɛnee Yilaehya ɛlɛsɛlɛ kɛ ɔbali Yilaegya agya sunsum nu. Bieko, ɛnee Yilaehya kulo kɛ ɔnyia Yilaegya, mɔɔ ɛnee ‘twe Gyihova ati nungule la,’ akɛnrasesebɛ ne bie.—1 Arl. 19:13, 14.\nDuzu a Yilaegya yɛle ye wɔ ye sonvolɛ ne modolɛ ne anwo a? Ngapezonli ne buale kɛ: “Wɔbiza debie ɛsesebɛ kpalɛ. Noko saa bɛbava me bɛahɔ na ɛnwu me ɛhɔlɛ nu a, ɛbanyia mɔɔ wɔbiza la, na saa wɔannwu me a, yemɔ ɛnrɛnyia ye.” (2 Arl. 2:10) Ndelebɛbo nwiɔ a wɔ Yilaegya mualɛ ne anu a. Mɔɔ lumua la, Nyamenle angome a bahola ahile kɛ Yilaehya banyia mɔɔ yebiza la a. Mɔɔ tɔ zo nwiɔ, saa Yilaehya banyia nwolɛ adenle ɛhye a, ɛnee ɔwɔ kɛ ɔ nee Yilaegya dua dahuu ɔnva nwo mɔɔ bazi biala la.\nMƆƆ YILAEHYA NWUNLE YE LA\nDuzu a Nyamenle yɛle ye wɔ Yilaegya sunsum ne mɔnwo mɔɔ Yilaehya bizale la anwo a? Baebolo ne ka kɛ: “Mɔɔ bɛtendɛ la ɛnee bɛ gyakɛ wɔ zolɛ, na arɛlevilɛ nu ala senle ehwili mɔɔ senle mgbɔnwɔ ɛlɛtwe ye la rakpakyele bɛ avinli, na anwoma kpole ne manle Yilaegya zo ɔ nee ye hɔle anwuma. Yilaehya nwunle ye.” * Gyihova luale ɛhye azo buale Yilaehya nzɛlɛlɛ ne. Yilaehya nwunle kɛ bɛ nee Yilaegya ɛlɛkɔ, ɔnyianle Yilaegya sunsum ne mɔnwo, na ɔlile ngapezonli ne agya wɔ sunsum nu.—2 Arl. 2:11-14.\nYilaehya vale Yilaegya aguzo ne mɔɔ wɔlɔle guale aze la wulale. Zɔhane tɛladeɛ ne hilele kɛ Yilaehya le Nyamenle ngapezonli. Debie bieko mɔɔ ɔhilele kɛ bɛkpa ye kɛ ngapezonli la a le nwanwane debie mɔɔ ɔyɛle ɔmanle Azule Dwɔdan ne anu kpakyele nwiɔ la.\nƐnwunlɛ mɔɔ Yilaehya nwunle kɛ bɛva Yilaegya wɔ ahumuakyima nu bɛhɔ anwuma la nyianle ɔ nwo zo tumi kpole kpalɛ. Yeanyɛ boɛ fee la, tɛ dahuu biala yɛɛ sonla nwu senle mgbɔnwɔ nee senle ehwili a! Ɔle daselɛ mɔɔ ɔkile kɛ Gyihova liele Yilaehya nzɛlɛlɛ ne dole nu. Ɔnle kɛ yɛnwu senle mgbɔnwɔ nee senle ehwili wɔ mekɛ mɔɔ Nyamenle kɛbua yɛ nzɛlɛlɛ la. Noko yɛkola yɛnwu kɛ Nyamenle fa ye tumi kpole ne di gyima fa di ye bodane nwo gyima. Yɛɛ saa yɛnwu kɛ Gyihova ɛlɛyila ye azɛlɛ ye azo ahyehyɛdeɛ ne a, ɛnee ɔle kɛ asɛɛ “yɛnwu” Nyamenle anwuma ehwili ne mɔɔ sunsum ne kile ye adenle la.—Yiz. 10:9-13.\nYilaehya nyianle anwubielɛ dɔɔnwo mɔɔ ɔmanle ɔnwunle kɛ Gyihova lɛ tumi kpole. Gyihova sunsum nwuanzanwuanza ne boale ye manle ɔyɛle nwanwane ninyɛne 16. Ɛhye le mɔɔ Yilaegya yɛle la mɔnwo nwiɔ. * Mekɛ mɔɔ tɔ zo nwiɔ mɔɔ Yilaehya nwunle senle mgbɔnwɔ nee senle ehwili la a le mekɛ mɔɔ ɛlɔnema bɔle yiale bɛ wɔ Dotan mɔɔ yɛvale yɛbɔle yɛ edwɛkɛ ne abo la.\nYILAEHYA VALE Ɔ NWO DOLE GYIHOVA ANWO ZO\nƆnva nwo kɛ agbɔvolɛma bɔle yiale Yilaehya wɔ Dotan la, ye ahonle andu. Duzu ati ɔ? Ɔluakɛ ɛnee ɔlɛ diedi kpole wɔ Gyihova anu. Yɛdayɛ noko yɛhyia diedi zɛhae bie. Yemɔti, bɛmaa yɛzɛlɛ Nyamenle sunsum ne amaa yɛahola yɛala diedi nee sunsum ma ne afoa mɔɔ ɛha la ali.—Luku 11:13; Gal. 5:22, 23.\nMɔɔ zile wɔ Dotan la eza manle Yilaehya nyianle anwodozo kɛ Gyihova kola dua ninyɛne mɔɔ ɛnyelɛ ɛnnwu ye la azo bɔ yɛ nwo bane. Ngapezonli ne ranwunle kɛ Nyamenle ɛmaa anwumabɔvolɛma dɔɔnwo kpalɛ ɛrabɔ suakpole ne ɛyia. Nyamenle zinle agbɔvolɛma ne anye wɔ nwanwane adenle zo na ɔliele Yilaehya nee ye sonvolɛ ne. (2 Arl. 6:17-23) Wɔ anwongyelelɛ mekɛ zɔhane nee mekɛ gyɛne nu, Yilaehya nyianle diedi nee anwodozo mɔɔ ɔdi munli la wɔ Gyihova anu.\nBɛmaa yɛnyia Gyihova Nyamenle anu anwodozo kɛmɔ Yilaehya yɛle la. (Mrɛ. 3:5, 6) Saa yɛyɛ zɔ a, ‘Nyamenle banwu yɛ anwunvɔne na yeayila yɛ.’ (Edw. 67:1) Nɔhalɛ, senle mgbɔnwɔ nee senle ehwili ɛmbɔ yɛ ɛnyia. Noko akee, wɔ “amaneɛnwunlɛ kpole” ne anu, Gyihova babɔ mediema mɔɔ bɛwɔ ewiade amuala la anwo bane. (Mat. 24:21; Yek. 7:9, 14) Kɔkpula zɔhane mekɛ ne, bɛmaa yɛhakye ye dahuu kɛ “Nyamenle le [yɛ] ɛvealeka.”—Edw. 62:8.\n^ ɛden. 16 Yilaegya angɔ anwuma, ɛleka mɔɔ Gyihova nee ye anwumabɔvolɛma ne wɔ la. Nea The Watchtower September 15, 1997, mukelɛ 15.\n^ ɛden. 19 Nea The Watchtower August 1, 2005, mukelɛ 10.\nKONIM MƆƆ YƐLI YE KENLENSA YE LA BIE MƆ\n243 — Konim mɔɔ Gyihova Alasevolɛ ɛli ye kɔɔto mgbole nu wɔ ewiade amuala la\nFrance — Ɛzia Ɛdua Yɛ Dɔla Mgbe 8.2 Ne Ɛmaa Yɛ\nWɔ ɛvolɛ 15 mɔɔ bɛvale bɛhanle edwɛkɛ ne la anzi, France arane ɛzia ɛdua ezukoa dodo ɛhye (wɔ Ameleka ezukoa nu) ɛmaa Gyihova Alasevolɛ wɔ December 11, 2012\nGreece — Maanle Agyinladulɛ Ayiama\nMaanle Agyinladulɛ Ayiama ne hanle ye wɔ November 2, 2012 ne anu wɔ Gyihova Alasevolɛ ne mɔ anwo kɛ, bɛle Keleseɛnema mɔɔ bɛwɔ ewiade amuala a, na bɛlɛ adenle bɛnyia bɛ ti anwo azua mɔɔ bɛfa bɛsonle a\n20 — Konim ngakyile mɔɔ yɛli ye wɔ Europe Kɔɔto Mɔɔ Nea Sonla Fanwodi Nwo Edwɛkɛ Zo ɔvi April 2000 mɔɔ ba la\nSouth Korea — Maamgbole Koyɛlɛ Ayiama Mɔɔ Nea Sonla Fanwodi Nwo Edwɛkɛ Zo\nWɔ October 25, 2012 - South Korea kpɔdale Gyihova Alasevolɛ 388 mɔɔ bɛtietiale bɛ fanwodi zo la


Gyima ne 3:1-26\nPita yɛ abubura mɔɔ sɛlɛzɛlɛ la ayile (1-10)\nPita tendɛ wɔ Sɔlɔmɔn Abenlana nu (11-26)\n3 Ɛnee Pita nee Dwɔn ɛlɛkɔ ɛzonlenlɛ sua ne anu wɔ mekɛ mɔɔ bɛyɛ asɔne la anu, kɛyɛ ewiazo dɔne nsa,* 2 na ɛnee awie mɔ zo nrenyia bie mɔɔ bɛwole ye abubura la. Alehyenlɛ biala bɛfa ye bɛkɔtɛnla ɛzonlenlɛ sua ne anlenkɛ ne mɔɔ bɛfɛlɛ ye Kɛnlɛma la anloa, amaa yeazɛlɛzɛlɛ bɛdabɛ mɔɔ bɛlɛkɔ ɛzonlenlɛ sua ne anu la debie. 3 Mɔɔ ɔnwunle kɛ Pita nee Dwɔn ɛlɛwolo ɛzonlenlɛ sua ne anu la, ɔzɛlɛle bɛ debie. 4 Noko Pita nee Dwɔn nleanle ye koonwu na bɛhanle kɛ: “Nea yɛ.” 5 Ɔti ɔnleanle bɛ na ɛnee ɔ nye la kɛ ɔbanyia debie yeavi bɛ ɛkɛ. 6 Noko Pita hanle kɛ: “Dwɛtɛ fufule nee nvutuke, yemɔ menlɛ bie, emomu mɔɔ melɛ ye la a mefa meamaa wɔ a. Ɔlua Gyisɛse Kelaese mɔɔ vi Nazalɛte la duma nu, mese wɔ kɛ, dwazo tia!” 7 Mɔɔ ɔhanle ɛhye la, ɔzɔle ɔ sa fema ne na ɔmaanle ye zo. Ɛkɛ ne ala ɔ gyakɛ nee ye mbowule ne mɔ anu mianle; 8 na ɔwulule ɔgyinlanle ɔ gyakɛ azo, ɔbɔle ɔ bo ɔdiale na ɔ nee bɛ hɔle ɛzonlenlɛ sua ne anu, ɔlɛtia la ɛnee ɔlɛwuluwulu yeaye Nyamenle ayɛlɛ. 9 Na menli ne amuala nwunle kɛ ɔlɛtia yeaye Nyamenle ayɛlɛ. 10 Na bɛnwunle kɛ yemɔ a le nrenyia ne mɔɔ ɛnee tɛnla ɛzonlenlɛ sua ne Anlenkɛ Kɛnlɛma ne anloa sɛlɛzɛlɛ debie la, na mɔɔ zile la zinle bɛ nwo kpole. 11 Mekɛ mɔɔ nrenyia ne lɛ Pita nee Dwɔn asa la, menli ne kɔsɔɔti nriandile rale bɛ nwo ɛkɛ wɔ ɛleka mɔɔ bɛfɛlɛ ye Sɔlɔmɔn Abenlana ne la anu, na ɔyɛle bɛ azibɛnwo kpole. 12 Mɔɔ Pita nwunle ɛhye la, ɔzele menli ne kɛ: “Yizilayɛma, duzu ati a ɛhye ɛzi bɛ nwo a, na duzu ati a bɛlɛnea yɛ kɛ asɛɛ yɛdayɛ yɛ tumi anzɛɛ yɛ ɛzonlenlɛ kpalɛ ti a yɛmaa yedia a? 13 Ebileham nee Ayezeke nee Gyekɔbo Nyamenle ne, yɛ nlenyia mɔ Nyamenle ne ɛwula ye Sonvolɛ Gyisɛse mɔɔ bɛyele ye bɛmaanle na bɛkpole ye wɔ Paelɛte anyunlu wɔ mekɛ mɔɔ ɔyɛle ye adwenle kɛ ɔgyakyi ye la anyunlunyia. 14 Ɛhɛe, bɛkpole awie mɔɔ le nwuanzanwuanza nee tenlenenli la na bɛbizale bɛmaanle ɔvale awie mɔɔ le kodiawu la ɔmaanle bɛ, 15 na bɛhunle ngoane Adekilevolɛ Kpanyinli ne. Noko Nyamenle dwazole ye vile mowuamra anu, yɛle edwɛkɛ ɛhye anwo alasevolɛ. 16 Na ɔlua ye duma ne nee diedi mɔɔ yɛlɛ ye wɔ ye duma ne anu la ati a nrenyia ɛhye mɔɔ bɛnwu ye na bɛze ye la ɛnyia anwosesebɛ a. Ye nuhua diedi yɛɛ ɛmaa nrenyia ɛhye mɔɔ gyi bɛ nyunlu ɛke la ɛde kpɔkɛ bɔkɔɔ a. 17 Na kɛkala, mediema, meze kɛ bɛnze yɛɛ bɛyɛle a, kɛ mɔɔ bɛ mgbanyima ne mɔ noko yɛle la. 18 Noko adenle ɛhye azo a Nyamenle luale maanle edwɛkɛ ne mɔɔ ɔluale ye ngapezoma kɔsɔɔti anwo zo ɔhanle kɛ ye Kelaese ne banwu amaneɛ la rale nu a. 19 “Yemɔti bɛnlu bɛ nwo na bɛhakyi bɛ ɛbɛlabɔlɛ amaa bɛakyikyi bɛ ɛtane na anwodɔlɛ mekɛ vi Gyihova ɛkɛ* ara 20 na yeazoa Kelaese ne mɔɔ yekpa ye yemaa bɛ la, Gyisɛse. 21 Ɔwɔ kɛ ɔtɛnla anwuma lɔ kɔkpula mekɛ mɔɔ bɛbayɛ ninyɛne kɔsɔɔti fofolɛ kɛ mɔɔ Nyamenle luale ye tete ngapezoma nwuanzanwuanza ne mɔ anwo zo hanle la. 22 Na Mosisi hanle kɛ: ‘Gyihova* bɛ Nyamenle ne bamaa ngapezonli bie mɔɔ le kɛ medame la avi bɛ mediema ne mɔ anu ara. Ɔwɔ kɛ bɛtie edwɛkɛ biala mɔɔ ɔbaha yeahile bɛ la. 23 Nɔhalɛ nu, awie* biala mɔɔ andie Ngapezonli zɔhane la, bɛbazɛkye ye bɔkɔɔ wɔ menli ne avinli.’ 24 Na ngapezoma ne, ɔvi Samoɛle anwo zo nee bɛdabɛ mɔɔ bɛli ɔ nzi la amuala, noko hanle mekɛ ɛhye anwo edwɛkɛ wienyi. 25 Bɛmɛ a bɛle ngapezoma ne mɔ nee ngyekyeleɛ ne mɔɔ Nyamenle nee bɛ nlenyia mɔ yɛle la amra a, ɔzele Ebileham kɛ: ‘Ɔlua ɛ ra anwo zo a bɛbayila azɛlɛ ye azo mbusua kɔsɔɔti a.’ 26 Mɔɔ Nyamenle kpale ye Sonvolɛ ne la, ɔlimoale ɔzoanle ye ɔrale bɛ nwo ɛkɛ ne kɛ ɔboa bɛ nuhua ko biala ɔmaa ɔhwe ɔ nwo ɔvi ye ninyɛndane nwo.”\n^ Giliki aneɛ nu, “vi Gyihova anyunlu.”


Gyɛnɛsese 4 | Yintanɛte Zo Baebolo | Ewiade Fofolɛ Ngilebɛbo\nKeen nee Ebɛle (1-16)\nKeen abozoamra (17-24)\nSɛte nee ɔ ra Yinɔhye (25, 26)\n4 Akee Adam nee ɔ ye Yive lale, na ɔnrenzɛle.+ Mɔɔ ɔwole Keen la,+ ɔhanle kɛ: “Gyihova ɛboa me ɛmaa mewo ralɛ nrenyia.” 2 Nzinlii ɔwole ɔ diema nrenyia Ebɛle.+ Ebɛle yɛle mboaneneavolɛ, yɛɛ Keen yɛle ɛyazonlɛnli. 3 Mekɛ bie anzi, Keen vale azɛlɛ ne azo mbakama ne bie kɛ ɔfa yeabɔ afɔle yeamaa Gyihova. 4 Noko Ebɛle vale ye mboane ne mɔɔ bɛlimoale bɛwole bɛ la bie+ nee bɛ ɛnlome ne bɔle afɔle. Gyihova anye zɔle Ebɛle nee ye afɔlebɔlɛ ne,+ 5 noko ɔ nye anzɔ Keen nee ye afɔlebɔlɛ ne. Ɔti Keen vale ɛya kpole na ɔ rɛle bɔle.* 6 Akee Gyihova bizale Keen kɛ: “Duzu ati a wɔva ɛya kpole na ɛ rɛle ɛbɔ ɛ? 7 Saa ɛkakyi na ɛyɛ mɔɔ le kpalɛ a, asoo ɛnrɛnyia me nyunlu ɛlolɛ bieko ɔ?* Noko saa wɔangakyi wɔanyɛ mɔɔ le kpalɛ la a, ɛtane ɛbu ɛzia anlenkɛ ne anloa, na ɔkulo kɛ ɔfo ɛ nwo zo; noko asoo ɛbabɔ mɔdenle wɔavo ɔ nwo zo ɔ?” 8 Ɛhye anzi, Keen zele ɔ diema Ebɛle kɛ: “Maa yɛhɔ ɛbɔ nu.” Yemɔti mɔɔ bɛwɔ ɛbɔ ne anu la, Keen holole ɔ diema Ebɛle anwo zo na ɔhunle ye.+ 9 Nzinlii, Gyihova bizale Keen kɛ: “Ɛ diema Ebɛle wɔ ni?” Na ɔhanle kɛ: “Menze. Medame a menea me diema ne ɔ?” 10 Ɛhye ati ɔhanle kɛ: “Duzu a wɔyɛ la? Tie! Ɛ diema ne mogya ne ɛlɛsu avɛlɛ me wɔ azɛlɛ ne anwo.+ 11 Na kɛkala wɔbɔ munzule, ɛhye ati melɛtu wɔ meavi azɛlɛ ne mɔɔ ɛbuke ɔ nloa ɛlie ɛ diema ne mogya ɛvi ɛ sa nu la azo.+ 12 Saa ɛdua debie wɔ azɛlɛ ne azo a, ɔnrɛyɛ kpalɛ ɔnrɛmaa wɔ.* Ɛbaluolua nuhua na akpɔsa adɔ ɛ nwo wɔ azɛlɛ ne azo.” 13 Ɛhye ati Keen zele Gyihova kɛ: “Me ɛtane ne anwo anzohwenlɛ bo me nwo zo. 14 Ɛnɛ, ɛlɛfoa me wɔavi azɛlɛ ne azo,* na mebavi ɛ nye zo; mebaluolua nuhua na akpɔsa adɔ me nwo wɔ azɛlɛ ne azo. Na awie biala mɔɔ kɛnwu me la bahu me.” 15 Yemɔti Gyihova hanle hilele ye kɛ: “Ɛhye ati, awie biala mɔɔ kɛhu Keen la, bɛbali ye nzenralɛ fane nsuu.” Yemɔti Gyihova yɛle sɛkɛlɛneɛ bie maanle Keen amaa awie biala mɔɔ kɛnwu ye la angu ye. 16 Akee Keen vile Gyihova anyunlu na ɔhɔdɛnlanle Nɔɔdo* azɛlɛ zo wɔ Yidɛn aduduleɛ lɔ.+ 17 Nzinlii, Keen nee ɔ ye lale,+ ɔnrenzɛle na ɔwole Yinɔko. Akee ɔkyekyele sua bie na ɔvale ɔ ra Yinɔko duma ɔdole zo. 18 Nzinlii Yinɔko wole Ayelade. Na Ayelade wole Mɛhugyeeyɛle, Mɛhugyeeyɛle wole Mɛtuhyeɛle yɛɛ Mɛtuhyeɛle wole Leemɛke. 19 Leemɛke gyale mraalɛ nwiɔ. Bɛfɛlɛ mɔɔ limoa la Edaa, yɛɛ bɛfɛlɛ mɔɔ tɔ zo nwiɔ la Zela. 20 Edaa wole Gyeebale. Ɔdaye a ɔle menli mɔɔ dɛnlanle ɛdanlɛsua nu na bɛziele nyɛmoa la ɛ papa a. 21 Bɛfɛlɛ ɔ diema nrenyia ne Dwubale. Ɔdaye a ɔle menli mɔɔ yɛle haape nee fulutu la ɛ papa a. 22 Zela noko wole Tubale-keen mɔɔ vale kɔbele nee mbulalɛ yɛle adwinlililɛ ninyɛne ngakyile la. Na Tubale-keen adiema raalɛ a le Neeyama. 23 Akee Leemɛke hyehyɛle edwɛkɛ ɛhye maanle ɔ ye mɔ, Edaa nee Zela: “Bɛdie me ne, Leemɛke aye mɔ;Bɛyɛ ɛnzolɛ bɛdie me edwɛkɛ: Mehu nrenyia bie mɔɔ bodale me la,Ɛhɛe, kpavolɛ bie mɔɔ bɔle me la. 24 Saa ɔwɔ kɛ bɛdi Keen ati nzenralɛ fane 7 a,+Ɛnee bɛbali Leemɛke ati nzenralɛ fane 77.” 25 Eza Adam nee ɔ ye lale, na ɔwole ralɛ nrenyia. Yive donle ye duma Sɛte*+ ɔluakɛ ɔhanle kɛ, “Nyamenle ɛmaa me ralɛ* bieko ɛzie Ebɛle abo zo, ɔluakɛ Keen hunle ye.”+ 26 Sɛte noko wole ralɛ nrenyia na ɔdonle ye duma Yinɔhye.+ Mekɛ zɔhane, menli bɔle ɔ bo kɛ bɛbɔ Gyihova duma.\n^ Hibulu aneɛ nu, “na ɔ nyunlu dɔle aze.”\n^ Anzɛɛ “asoo ɛ nyunlu ɛnrɛra anyia ɔ?”\n^ Hibulu aneɛ nu, “ɔnrɛmaa wɔ ye anwosesebɛ ne.”\n^ Hibulu aneɛ nu, “azɛlɛ ne anye.”\n^ Ɔ bo kile “Menli Mɔɔ Ɛnriandi La.”\n^ Ɔ bo kile “Bɛkpa Ye; Bɛva Ye Bɛzie Ɔ Gyakɛ Anu.”\n^ Hibulu aneɛ nu, “ma.”


Edwɛkɛhanlɛ Ndenle—Bɛluale Adenle Biala Azo Bɛlile Menli Daselɛ | Nyamenle Belemgbunlililɛ\nEdwɛkɛhanlɛ Ndenle—Bɛluale Adenle Biala Azo Bɛlile Menli Daselɛ\nNyamenle menli dua ndenle ngakyile zo ka edwɛkɛ ne kile menli dodo biala mɔɔ bɛbahola la\n1, 2. (a) Amaa Gyisɛse ahola adendɛ ahile menli dɔɔnwo ne la, duzu a ɔyɛle a? (b) Kɛzi nɔhalɛ ɛdoavolɛma ɛli Kelaese neazo ne anzi ɛ, na duzu ati ɔ?\nMENLI dɔɔnwo yiale Gyisɛse anwo ɛkɛ wɔ tandane ne anloa, noko ɔhɔdɛnlanle ɛlɛne nu wɔ azule ne anye. Duzu ati ɔ? Ɛnee ɔze kɛ saa ɔwɔ azule ne anye a, ɔ ne bahɔ moa na menli dɔɔnwo ne ade ye edwɛkɛ ne kpalɛ.—Bɛgenga Maake 4:1, 2.\n2 Wɔ ɛvolɛ dɔɔnwo mɔɔ Belemgbunlililɛ ne ɛwolɛ nwo edwɛkɛ zile wɔ nuhua la anu, Kelaese nɔhalɛ ɛdoavolɛma lile ye neazo ne anzi, bɛluale ndenle mɔɔ le ngakyile kolaa la azo bɛhanle Belemgbunlililɛ edwɛkpa ne bɛhilele menli dɔɔnwo. Nyamenle menli die Belemgbunli ne adehilelɛ to nu na bɛkakyi ninyɛne nu wɔ mekɛ mɔɔ adwuleso ninyɛne dɔɔnwo ɛlɛba la. Yɛkpondɛ kɛ yɛka edwɛkɛ ne yɛkile menli dodo biala mɔɔ yɛbahola la kolaa na awieleɛ ne ara. (Mat. 24:14) Wɔmɔ suzu ndenle mɔɔ yɛluale zo yɛhanle edwɛkɛ ne yɛhilele menli ɔnva nwo ɛleka mɔɔ bɛde la anwo nea. Eza dwenle ndenle mɔɔ ɛbalua zo wɔazukoa menli mɔɔ bɛhanle edwɛkɛ ne wɔ tete ne diedi la anwo.\nMenli Dɔɔnwo Dele\n3. Kɛzi adwelie ngɛlata mɔɔ yɛvale yɛlile gyima la hanle nɔhalɛ ne anwo agbɔvolɛ ne mɔ ɛya ɛ?\n3 Adwelie Ngɛlata. Adiema Russell nee ɔ gɔnwo mɔ yɛle Ɛzinzalɛ Arane ne ɔvi 1879 mɔɔ ba la manle menli dɔɔnwo dele Belemgbunlililɛ edwɛkɛ ne. Noko wɔ ɛvolɛ dɔɔnwo anu kolaa na 1914 ara la, ɔzɔho kɛ Kelaese vale ɔ nwo liele ninyɛne nu amaa edwɛkpa ne adwu menli dɔɔnwo ɛkɛ. Ninyɛne mɔɔ hɔle zolɛ la bɔle ɔ bo wɔ 1903. Wɔ zɔhane ɛvolɛ ne anu, Dr. E. L. Eaton, Protɛstant azonvolɛ ekpunli bie mɔɔ bɛwɔ Pennsylvania la kpɔmavolɛ bie nee Charles Taze Russell zule Baebolo ngilehilelɛ nwo kpolera. Eaton hɛlɛle Russell kɛlata kɛ: “Medwenle nwolɛ kɛ saa yɛyia gua ne azo yɛkilehile kpuyia ne mɔ mɔɔ ɛ nee me yɛ adwenle le ngakyile wɔ nwo . . . menli nye balie nwo.” Russell nee ɔ gɔnwo mɔ noko nwunle kɛ menli nye balie nwo, yemɔti bɛyɛle ngyehyɛleɛ kɛ bɛmaa bɛahɛlɛ edwɛkɛ ne wɔ The Pittsburgh Gazette, adwelie kɛlata bie mɔɔ ɛlie duma la anu. Menli dɔɔnwo dele adwelie kɛlata ne anu edwɛkɛ ne, yɛɛ Baebolo ne anu nɔhalɛ ne mɔɔ Russell hilehilele nuhua la hanle ahonle kpalɛ yemɔti kɛlata ne hanle kɛ bɛbahɛlɛ Russell edwɛkɛ ne dapɛne biala. Nea kɛzi anyuhɔlɛ ɛhye hanle nɔhalɛ ne anwo agbɔvolɛ ɛya a!\nBadwu 1914, ɛnee adwelie ngɛlata mɔɔ bo 2,000 la kɛlɛ Russell ngilehilelɛ ne\n4, 5. Subane boni a Russell lale ye ali a, na kɛ ɔkɛyɛ na menli mɔɔ bɛlɛ gyinlabelɛ bie anwo adenle la azukoa ye neazo ne ɛ?\n4 Yeangyɛ ɛnee adwelie ngɛlata dɔɔnwo kpondɛ kɛ bɛkɛlɛ Russell edwɛkɛ ne. Ɛzinzalɛ Arane ne bɔle amaneɛ wɔ 1908 kɛ, bɛkɛlɛ edwɛkɛ ne wɔ “adwelie ngɛlata bulu nee ko anu dahuu.” Noko mediema mɔɔ bɛze adwelie ngɛlata gyima nwo edwɛkɛ la dule Russell folɛ kɛ saa ɔye ahyehyɛdeɛ ne ɔfese ɔfi Pittsburgh ɔkɔ sua mɔɔ ɛlie duma la azo a, adwelie ngɛlata dɔɔnwo bahɛlɛ edwɛkɛ ne mɔɔ gyi Baebolo ne azo la. Russell zuzule zɔhane folɛdulɛ ne nee ninyɛne gyɛne nwo wiele la, ɔyele ɔfese ne mɔ ɔhɔle Brooklyn, New York wɔ 1909. Boni a vile nu rale a? Bɛdule bɛhɔle la anzi, yeangyɛ ɛnee adwelie ngɛlata 400 ɛlɛkɛlɛ edwɛkɛ ne na ɛnee dɔɔnwo noko ɛlɛba araboka nwo. Bɛkava Belemgbunlililɛ ne bɛazie ɛkɛ wɔ 1914 la, ɛnee adwelie ngɛlata mɔɔ bo 2,000 la ɛlɛkɛlɛ Russell edwɛkɛ ne wɔ aneɛ nna anu!\n5 Duzu a yɛsukoa yɛfi zɔhane anyuhɔlɛ ne anu a? Ɔwɔ kɛ menli mɔɔ bɛlɛ gyinlabelɛ bie wɔ Nyamenle ahyehyɛdeɛ ne anu ɛnɛ la sukoa Russell mɛlɛbɛnwoaze ne. Wɔ adenle boni azo? Saa bɛlɛsi kpɔkɛ mɔɔ hyia la a, bɛzuzu awie mɔ folɛdulɛ nwo.—Bɛgenga Mrɛlɛbulɛ 15:22.\n6. Kɛzi nɔhalɛ ne mɔɔ bɛhɛlɛle ye wɔ adwelie kɛlata nu la hanle sonla ko bie ɛ?\n6 Belemgbunlililɛ nɔhalɛ ne mɔɔ bɛhɛlɛle wɔ zɔhane adwelie ngɛlata ne mɔ anu la hakyile menli asetɛnla. (Hib. 4:12) Kɛ neazo la, Ora Hetzel mɔɔ bɛzɔnenle ye wɔ 1917 la le menli mɔɔ bɛlumuale bɛluale edwɛkɛ ɛhye mɔ azo bɛzukoale nɔhalɛ ne la anu ko. Ora hanle kɛ, “Mengyale menwiele la, mengɔkpɔlale me mame wɔ Rochester, Minnesota. Mendwule ɛkɛ la, menwunle kɛ ɔlɛpepɛ edwɛkɛ yeavi adwelie kɛlata bie anu. Ɛnee Russell edwɛkɛ ne bie ɔ. Me mame hilehilele ninyɛne mɔɔ ɔzukoale ɔvile nuhua la anu.” Ora liele nɔhalɛ ne mɔɔ ɔzukoale la ɔdole nu na ɔvale nɔhalɛlilɛ ɔbɔle Nyamenle Belemgbunlililɛ ne nolo kɛyɛ ɛvolɛ 60.\n7. Duzu ati a menli mɔɔ bɛli gyima ne anyunlu la zuzule adwelie ngɛlata mɔɔ bɛfa bɛdi gyima la anwo bieko ɛ?\n7 Wɔ 1916, ninyɛne nwiɔ manle menli mɔɔ li bɛ nyunlu la zuzule adwelie ngɛlata ne mɔɔ bɛdua zo bɛbɔ edwɛkpa ne nolo la anwo bieko. Mɔɔ lumua, Konle Kpole ne mɔɔ ɛnee ɔlɛkɔ zo wɔ zɔhane mekɛ ne la manle ɔyɛle se kɛ bɛbanyia adwelie ngɛlata ne anwo ninyɛne. Britain adwelie ngɛlata gyimalilɛleka bie hanle ye wɔ 1916 kɛ: “Adwelie ngɛlata mɔɔ bo 30 ekyi la a kɛkala kɛlɛ edwɛkɛ ne mɔ a. Na ɔlua ngɛlata mɔɔ ye bolɛ ɛlɛyɛ se la ati ye biala anu zolɛ bade kpalɛ.” Mɔɔ tɔ zo nwiɔ la a le Adiema Russell mɔɔ wule October 31, 1916 la. Ɛhye ati, December 15, 1916 Ɛzinzalɛ Arane ne bɔle amaneɛ kɛ: “Kɛkala mɔɔ Adiema Russell ɛwu la, yɛbagyakyi edwɛkɛ ne mɔɔ yɛkɛlɛ ye wɔ adwelie ngɛlata nu la bɔkɔɔ.” Adenle ɛhye mɔɔ bɛdua zo bɛka edwɛkɛ ne la rale ye awieleɛ ɛdeɛ, noko ndenle gyɛne mɔɔ le kɛ “Photo-Drama of Creation” ne hɔle zolɛ nyianle anyuhɔlɛ.\n8. Ɛnee kɛzi “Photo-Drama of Creation” ne ɛyɛlɛ de ɛ?\n8 Nvoninli. Russell nee ɔ gɔnwo mɔ vale ɛvolɛ kɛyɛ nsa yɛle “Photo-Drama of Creation” ne mɔɔ bɛyele ye wɔ 1914 la. (Mrɛ. 21:5) Ɛnee drama ne le debie fofolɛ kolaa mɔɔ nvoninli mɔɔ bɛva kɔla bɛyɛ mɔɔ bɛkeha bɛ nwo nee edwɛne wɔ nu mɔɔ bɛye bɛmaa bɛnea a. Menli dɔɔnwo nyianle nuhua kyɛfoa na bɛyɛle Baebolo ne anu edwɛkɛ bie mɔ drama bɛmanle bɛhyele, na bɛvale nane nane bɔbɔ bɛbokale nwo. Bɛbɔle amaneɛ bie wɔ 1913 kɛ, “Bɛhɔliele ɛleka kpole bie mɔɔ bɛnea nane nane nwo zo la amaa bɛayɛ Nowa foa ɛdeɛ ne mɔɔ ninyɛne mɔɔ wɔ nuhua la Keha bɛ nwo na bɛtendɛ la.” Mrenya nee mraalɛ mɔɔ bɛwɔ London, New York, Paris, nee Philadelphia la a yɛle nvoninli ne mɔ mɔɔ le kɔla mɔɔ bɛvale bɛyɛle drama ne la bɛ sa nu a.\n9. Duzu ati a bɛbɔle kakɛ na bɛzɛkyele mekɛ bɛyɛle “Photo-Drama” ne ɛ?\n9 Duzu ati a bɛzɛkyele mekɛ na bɛbɔle kakɛ bɛyɛle “Photo-Drama” ne ɛ? Edwɛkɛ bie mɔɔ bɛvale bɛdole gua wɔ 1913 nyianu ne mɔ abo la hilehilele nuhua kɛ: “Americama ɛhola ɛlua nvoninli mɔɔ yɛ ɛzelekɛ nee ndonwo zo bɛyɛ debie mɔɔ bie ɛtɛbale ɛlɛ, eza nvoninli mɔɔ bɛkeha bɛ nwo mɔɔ menli anye die nwo mɔɔ bɛvale bɛlile gyima la ɛboa kpalɛ na yɛdie yɛdi kɛ kɛ edwɛkɛkavolɛma nee menli mɔɔ bɛkilehile Baebolo ne la, yɛbahola yɛayɛ bie kpalɛ mɔɔ ɔbaboa kpole wɔ edwɛkɛhanlɛ nee ngilehilelɛ gyima ne anu a.”\nAnwuma: Ninyɛne mɔɔ bɛfa bɛye “Photo-Drama”; ɔbo: “Photo-Drama” nvoninli\n10. Nienwu a bɛyele “Photo-Drama” ne a?\n10 Wɔ 1914, bɛyele “Photo-Drama” ne wɔ azua 80 azo kenle ko biala. Asɛɛ menli mgbe mɔtwɛ mɔɔ bɛwɔ United States nee Canada la nleanle drama ne. Bɛyele “Photo-Drama” ne wɔ ɛvolɛ ko ne ala anu wɔ Australia, Britain, Denmark, Finland, Germany, New Zealand, Norway, Sweden, nee Switzerland. Bɛyɛle ye foa bie mɔɔ nvoninli mɔɔ bɛkeha bɛ nwo ɛnle nu la kɛ bɛfa bɛali gyima wɔ azua ngyikyi ne mɔ azo. Ɛnee foa ɛhye—“Eureka Drama” ne anwo kakɛ anzo yɛɛ ɛfa wɔadu adenle a ɛnvɛ. Ɔkadwu 1916 la, ɛnee bɛhile “Photo-Drama” anzɛɛ “Eureka Drama” ne abo bɛhɔ Armenian, Dano-Norwegian, French, German, Greek, Italian, Polish, Spanish, nee Swedish anu.\nWɔ 1914, bɛyele “Photo-Drama” ne wɔ asalo mɔɔ menli ɛyi nuhua la anu\n11, 12. Tumi boni a “Photo-Drama” ne nyianle wɔ kpavolɛ bie anwo zo a, na neazo boni a ɔyɛle a?\n11 “Photo-Drama” ne mɔɔ bɛhilele ɔ bo bɛhɔle French nu la nyianle Charles Rohner mɔɔ ɛnee yenyia ɛvolɛ 18 la anwo zo tumi kpole. Charles hanle kɛ, “Bɛyele ye wɔ me sua zo Colmar, Alsace, France. Wɔ mɔlebɛbo ne ala, me nye liele Baebolo nu nɔhalɛ ne mɔɔ bɛlale ye ali la anwo.”\n12 Ɔlua ɛhye ati bɛzɔnenle Charles wɔ 1922 na ɔvale ɔ nwo ɔwulale dahuu ɛzonlenlɛ gyima ne anu. Ɛnee ye gyima mɔɔ lumua la anu ko a le kɛ ɔbaboa yeamaa bɛaye “Photo-Drama” ne wɔ France. Charles hanle ye gyima ɛhye anwo edwɛkɛ kɛ: “Bɛmanle me gyima dɔɔnwo—kɛ membɔ sanwule, menea ezukoa nee mbuluku zo. Eza bɛhanle kɛ menea memaa menli ne ɛyɛ koonwu kolaa na gyimalilɛ ne abɔ ɔ bo. Yɛkyehyɛ mbuluku wɔ ɛnwomenlelielɛ mekɛ ne anu. Yɛkile adiema biala ɛleka mɔɔ ɔbava a. Yɛmaa awie biala mbuluku dɔɔnwo kɛ ɔhyɛ wɔ ɛlɛka mɔɔ bɛhile ye la. Eza yɛfa mbuluku dɔɔnwo yɛgua ɛkponle zo wɔ anlenkɛ ne anloa.” Wɔ 1925, bɛdole ɛsalɛ bɛvɛlɛle Charles wɔ Brooklyn Bɛtɛle, New York. Bɛmanle ye gyima kɛ ɔli menli mɔɔ bɛbabɔ asafo edwɛne wɔ riledio fofolɛ mɔɔ bɛbuke, WBBR azo la anyunlu. Mekɛ mɔɔ yɛzuzu Adiema Rohner neazo ne anwo yɛwie la, yɛbiza yɛ nwo kɛ, ‘Asoo meziezie me nwo kɛ mebalie gyima biala mɔɔ ɔbaboa yeamaa meadɛlɛ Belemgbunlililɛ edwɛkɛ ne anu la meado nu ɔ?’—Bɛgenga Ayezaya 6:8.\n13, 14. Kɛzi bɛvale riledio bɛlile gyima bɛdɛlɛle edwɛkpa ne anu ɛ? (Eza nea nlɛka “ WBBR Azo Gyimalilɛ” nee “ Nyianu Kpole Bie.”)\n13 Riledio. “Photo-Drama” gyima ne bɔle ɔ bo kɛ ɔka aze wɔ 1920 ne anu, noko riledio vindele kɛ adenle kpalɛ mɔɔ bɛdua zo bɛbɔ Belemgbunlililɛ ne anwo edwɛkɛ ne nolo a. Wɔ April 16, 1922, Adiema Rutherford manle ye riledio zo ɛdendɛlɛ mɔɔ lumua la wɔ Metropolitan Opera House mɔɔ wɔ Philadelphia, Pennsylvania la. Menli kɛyɛ 50,000 dele ɛdendɛlɛ ne mɔɔ se “Menli Dɔɔnwo Mɔɔ De Aze Kɛkala La Ɛnrɛwu Ɛlɛ” la. Akee bɛvale nyianu mɔɔ ɔlɛkɔ zolɛ la anu edwɛkɛ mɔɔ lumua la bɛdole gua wɔ riledio zo wɔ 1923. Ɛnee bɛfa awie mɔ riledio bɛdi gyima ɛdeɛ, noko menli mɔɔ ɛnee li bɛ nyunlu la zile kpɔkɛ kɛ ɔbayɛ kpalɛ kɛ yɛbabuke yɛ ti anwo ɛdeɛ. Bɛbukele ye wɔ Staten Island, New York, na bɛvale bɛwulale mɛla adenle zo kɛlata zo kɛ WBBR. Bɛlumuale bɛdendɛle zolɛ wɔ February 24, 1924.\nWɔ 1922, menli kɛyɛ 50,000 dele ɛdendɛlɛ ne mɔɔ se “Menli Dɔɔnwo Mɔɔ De Aze Kɛkala La Ɛnrɛwu Ɛlɛ” la\n14 December 1, 1924 Ɛzinzalɛ Arane ne kilehile WBBR bodane ne anu la, ɔhanle kɛ: “Yɛdie yɛdi kɛ riledio ne a le adenle titile mɔɔ ɔmbɔ kakɛ na ɔboa kpalɛ wɔ nɔhalɛ edwɛkɛ ne mɔɔ yɛbɔ ye nolo la anu mɔɔ yɛlɛfa yɛali gyima kɛkala a.” Ɔdoale zolɛ kɛ: “Saa Awulae nwu ye kɛ ɔfɛta kɛ bɛbuke riledio bieko bɛfa bɛtɛlɛ nɔhalɛ ne anu a, ɔbalua ɔdaye mumua ne ye adenle kpalɛ zo yeamaa yɛanyia nwolɛ ezukoa.” (Edw. 127:1) Ɔkadwu 1926 la, ɛnee Gyihova menli ɛbuke riledio gyimalilɛ ɛleka nsia. Ɛnee nwiɔ wɔ United States—WBBR mɔɔ wɔ New York nee WORD mɔɔ bikye Chicago. Ɛnee nna ne mɔɔ ɛha la wɔ Alberta, British Columbia, Ontario, nee Saskatchewan mɔɔ bɛwɔ Canada la.\nWBBR AZO GYIMALILƐ\nBƐMAA Baebolo ɛdendɛlɛ yɛɛ bɛbɔ edwɛne wɔ WBBR azo. Eza bɛyɛle gyimalilɛ mɔɔ le kɛ “Watching the World.” Foa ɛhye anu, mediema mɔɔ bɛbɔ nolo la kpondɛle edwɛkɛ vile ewiade amuala amaneɛbɔlɛ gyimalilɛleka ne ɛkɛ. Bɛdonle gyimalilɛ ko noko duma kɛ “Sonvolɛ Kakula Bie Ɛlɛtendɛ.” Bɛdonle bie noko duma kɛ “Sua Nu Baebolo Ɛzukoalɛ Mekɛ.” Alasevolɛ ne mɔ yɛle kɛzi bɛyɛ abusua Baebolo ɛzukoalɛ la anwo neazo wɔ gyimalilɛ ɛhye anu. Eza bɛbɔle Baebolo drama nee Gyihova menli mɔɔ bɛli bɛ edwɛkɛ wɔ kɔɔto mɔɔ bɛyɛ nwolɛ yɛkile la nolo wɔ WBBR azo. Zɔhane yɛkile ne mɔ kpale ɛsɔfo ne mɔ anwo ɛdanlɛ kɛ bɛdabɛ a bɛwulowula menli mɔɔ bɛdwazo bɛtia yɛ la abo a, na bɛmanle menli nwunle yɛ nwo adwenle ɛtane mɔɔ ndɛnebuavolɛma ne lɛ la.\n15, 16. (a) Duzu a ɛsɔfoma mɔɔ bɛwɔ Canada la yɛle wɔ yɛ riledio zo nolobɔlɛ ne anwo a? (b) Kɛzi riledio zo edwɛkɛhanlɛ ne nee azua nu daselɛlilɛ gyima ne ko biala boale ɛ?\n15 Keleseɛnemaanle ne anu ɛsɔfo ne mɔ nwunle Baebolo nu nɔhalɛ ɛhye mɔɔ bɛbɔ ye nolo wɔ ewiade la. Albert Hoffman mɔɔ bɛze ye kɛ ɔnea ɔmaa bɛyɛ gyima wɔ riledio ne mɔɔ wɔ Saskatchewan, Canada azo la hanle kɛ: “Menli dɔɔnwo bɔle ɔ bo kɛ bɛnwu Baebolo Sukoavoma ne [kɛmɔ ɛnee bɛfɛlɛ Gyihova Alasevolɛ wɔ zɔhane mekɛ ne la]. Bɛlile daselɛ kpalɛ bɛhɔdwule 1928, mekɛ mɔɔ ɛsɔfo ne mɔ piepianle arane mgbanyima bɛmanle bɛvale bɛ sa bɛdole Baebolo Sukoavoma riledio gyimalilɛ ɛleka ne mɔ mɔɔ wɔ Canada la azo la.”\n16 Ɔnva nwo kɛ bɛdole yɛ riledio gyimalilɛ ɛleka ne mɔ anu wɔ Canada la, bɛhilehilele Baebolo edwɛkɛ nu wɔ awie mɔ riledio zo. (Mat. 10:23) Amaa ngyehyɛleɛ zɔhane mɔ anyia anyuhɔlɛ la, Ɛzinzalɛ Arane ne nee The Golden Age (mɔɔ ɛnɛ bɛfɛlɛ ye Awake! la) manle bɛnwunle awie mɔ riledio mɔɔ bɛyɛ Baebolo nɔhalɛ ngilehilelɛ ne mɔ wɔ zo la amaa nolobɔlɛma mɔɔ di daselɛ wɔ azua nu la amaa menli anwosesebɛ bɛamaa bɛadie ɛdendɛlɛ ne mɔ. Kɛzi ɔboale ɛ? January 1931 Bulletin ne hanle kɛ: “Riledio zo gyimalilɛ ne ɛboa mediema mɔɔ ka edwɛkɛ ne wɔ azua nu la kpalɛ. Amaneɛbɔlɛ mɔɔ ɔfese ne asa hanle ye la kile kɛ, menli dɔɔnwo ɛdie Adiema Rutherford edwɛkɛ ne mɔ na ɔmaa bɛdie mbuluku mɔɔ bɛfa bɛmaa bɛ la.” Bulletin ne hanle riledio zo gyimalilɛ nee azua nu daselɛlilɛ ne anwo edwɛkɛ kɛ “ndenle mgbole nwiɔ mɔɔ Awulae ahyehyɛdeɛ ne dua zo ka edwɛkɛ ne a.”\nNYIANU KPOLE BIE\nƐvolɛ 1931 ne anu a bɛbɔle nolo dɔɔnwo wɔ riledio zo bɛdɛlale biala a. Bɛluale riledio gyimalilɛleka mɔɔ bo 450 mɔɔ bɛwɔ Australia, Canada, Europe, nee United States la azo bɛmanle menli dele nyianu kpole mɔɔ bɛyɛle ye July 24-30 wɔ Columbus, Ohio, U.S.A. la foa bie. Nyianu ɛhye abo a yɛvale duma Gyihova Alasevolɛ yɛdole yɛ nwo zo a.\n17, 18. Ɔnva nwo kɛ tɛnlabelɛ ne hakyile la, kɛzi riledio hɔle zo boale ɛ?\n17 Bɛdwazole bɛtiale awie mɔ riledio mɔɔ yɛfa yɛdi gyima la wɔ 1930 ne anu. Yemɔti ɔlɛkɔ 1937 awieleɛ la, Gyihova menli hakyile ninyɛne nu. Bɛgyakyile awie mɔ riledio zo edwɛkɛhanlɛ ne na bɛvale bɛ adwenle bɛziele azua nu daselɛlilɛ ne azo dɔɔnwo. * Noko riledio hɔle zo boale ɔmanle bɛdɛlɛle Belemgbunlililɛ edwɛkɛ ne anu wɔ ɛleka mɔɔ wɔ moa. Kɛ neazo la, ɔvi 1951 mɔɔ kɔ 1991 la, riledio gyimalilɛ ɛleka bie mɔɔ wɔ West Berlin, Germany la bɔle Baebolo ɛdendɛlɛ ne nolo dahuu amaa menli mɔɔ bɛde ɛleka mɔɔ ɛnee bɛfɛlɛ ye East Germany la ahola ade Belemgbunlililɛ edwɛkɛ ne. Maanle riledio gyimalilɛ ɛleka bie mɔɔ wɔ Suriname, South America la, vale mitini 15 bɔle Baebolo nu nɔhalɛ ne nolo wɔ dapɛne biala, bɛbɔle ɔ bo 1961 na bɛdoale zolɛ bɛyɛle toonwo ɛvolɛ mɔɔ bo abulasa. Ɔvi 1969 mɔɔ kɔdwu 1977 la, ahyehyɛdeɛ ne hilehilele edwɛkɛtile mɔɔ se “Nvasoɛ Wɔ Ngɛlɛlera Ne Amuala Azo” la anu wɔ riledio zo gyimalilɛ nu na bɛhyele ye ngyikyi ngyikyi mɔɔ bo 350. Bɛyɛle gyimalilɛ ne bie wɔ riledio gyimalilɛ ɛleka 291 mɔɔ wɔ United States azo la wɔ maanle 48 azo. Wɔ 1996, riledio gyimalilɛleka bie mɔɔ wɔ South Pacific maanle Samoa suakpole Apia azo la vale dapɛne ngyehyɛleɛ mɔɔ bɛdonle ye duma kɛ “Wɔ Baebolo Kpuyia Nwo Mualɛ” la dole gua.\n18 Mɔɔ ɛvoya 20 ne ɛlɛbikye ye awieleɛ la, bɛanva riledio bɛanli gyima wɔ edwɛkpa ne ɛhanlɛ nu bieko. Noko adwuleso debie fofolɛ vindele mɔɔ maa edwɛkɛ ne kola dwu menli dɔɔnwo mɔɔ tɛla biala la ɛkɛ a.\n19, 20. Duzu ati a Gyihova menli yɛle jw.org ne a, na kɛzi yeboa ɛ? (Eza nea ɛlɛka “ JW.ORG.”)\n19 Intanɛte. Badwu 2013, menli mɔɔ bo mgbe mgbe nwiɔ mgbe ɛya nsuu, asɛɛ ewiade anu menli ɛya ngyɛnu 40 la, fa Intanɛte ne di gyima. Mgbondabulɛ bie kile kɛ menli mgbe mgbe nwiɔ dua fonu nee ninyɛne gyɛne zo kɔ Intanɛte ne azo. Menli dodo ne kɔ zo nyia anyuhɔlɛ wɔ ewiade amuala, noko kɛkala menli mɔɔ kɔ Intanɛte zo la anwo ɛlɛso kpalɛ wɔ Africa, ɛleka mɔɔ menli mɔɔ bo mgbe 90 kɔ Intanɛte ne azo la. Zɔhane anyuhɔlɛ ne mɔ ɛmaa adenle mɔɔ menli dua zo bɛ sa ka edwɛkɛ la ɛhakyi.\n20 Gyihova menli bɔle ɔ bo vale adenle ɛhye mɔɔ menli dɔɔnwo dua zo di adwelie la lile gyima wɔ 1997. Wɔ 2013 anu, ɛnee aneɛ kɛyɛ 300 a wɔ jw.org Intanɛte gyimalilɛleka ne a, yɛɛ bɛkola bɛtwe edwɛkɛ mɔɔ gyi Baebolo ne azo la wɔ aneɛ mɔɔ bo 520 la anu wɔ zo. Kenle ko biala, menli kɛyɛ 750,000 kɔ Intanɛte gyimalilɛleka ne. Siane biala, menli nea video na eza bɛtwe mbuluku mɔɔ bo mgbe 3, magazine mgbe 4 yɛɛ ninyɛne mɔɔ bɛbɔ bɛtie la mgbe 22.\n21. Duzu a wɔzukoa wɔvi Sina anwubielɛ ne anu a?\n21 Intanɛte gyimalilɛ ne ɛrayɛ adenle kpalɛ mɔɔ yɛdua zo yɛtɛlɛ Nyamenle Belemgbunlililɛ edwɛkpa ne anu wɔ ɛleka mɔɔ bɛmmaa yɛ edwɛkɛhanlɛ gyima ne anwo adenle bɔbɔ la. Kɛ neazo la, wɔ 2013 mɔlebɛbo, nrenya bie mɔɔ bɛfɛlɛ ye Sina la nwunle jw.org Intanɛte gyimalilɛleka ne na ɔvɛlɛle ewiade amuala gyima ne ati ne mɔɔ wɔ United States la kɛ ɔkpondɛ kɛ ɔnwu Baebolo ne anwo edwɛkɛ dɔɔnwo. Duzu a maa ɛvɛlɛlɛ ɛhye yɛ nwanwane a? Sina vi Ngɛnlamo abusua nu na ɔde namule bie mɔɔ wɔ moa wɔ maanle mɔɔ bɛmmaa Gyihova Alasevolɛ gyima ne anwo adenle fee la anu. Ye ɛvɛlɛlɛ ne ati, bɛyɛle ngyehyɛleɛ mɔɔ Dasevolɛ bie mɔɔ wɔ United States la nee Sina sukoa Baebolo ne fane nwiɔ dapɛne biala. Bɛluale Intanɛte video zo a bɛyɛle debiezukoalɛ ne a.\nNINYƐNE MƆƆ BƐTWE YE SIANE BIALA:\nVideo nzinrenzinra kɛyɛ mgbe 3, mbuluku kɛyɛ mgbe 3, magazine mgbe 4 nee edwɛkɛ mɔɔ bɛbɔ bɛtie kɛyɛ mgbe 22\nMENLI MƆƆ KƆ ƐKƐ:\nKenle ko biala menli mɔɔ bo 750,000 kɔ jw.org ne azo\nGYIMALILƐLEKA NE ANEƐ:\nƐkola ɛnwu aneɛ mɔɔ bo 300 wɔ ɛke\nƐbahola wɔahwe bie wɔ aneɛ mɔɔ bo 520 la anu\nƆ muala le 2013 kɛlɛtokɛ\nBɛkilehile Awie Biala\n22, 23. (a) Asoo bɛva ndenle mɔɔ yɛdua zo yɛka edwɛkɛ ne yɛkile menli dɔɔnwo la bɛzie azua nu daselɛlilɛ ne agyakɛ anu? (b) Kɛzi Belemgbunli ne ɛyila yɛ mɔdenlebɔlɛ ne azo ɛ?\n22 Ɛnee tɛ adwenle ne a le kɛ yɛfa ndenle mɔɔ yɛluale zo yɛhanle edwɛkɛ ne yɛhilele menli dɔɔnwo mɔɔ le kɛ adwelie ngɛlata, “Photo-Drama,” riledio zo gyimalilɛ nee Intanɛte ne yɛazie azua nu daselɛlilɛ ne agyakɛ anu. Duzu ati ɔ? Ɔluakɛ Gyihova menli zukoale Gyisɛse neazo ne. Yeanga edwɛkɛ ne yeangile menli dɔɔnwo ala, emomu ɔvale ye adwenle ɔziele menli ne mɔɔ ɔboa bɛ nuhua ko biala la anwo zo. (Luku 19:1-5) Eza Gyisɛse tetele ye ɛdoavolɛma ne kɛ bɛyɛ ye zɔhane ala, na ɔhilele bɛ mɔɔ ɔwɔ kɛ bɛka la. (Bɛgenga Luku 10:1, 8-11.) Kɛmɔ yɛzuzule nwolɛ wɔ Tile 6 ne anu la, menli mɔɔ li yɛ nyunlu la ɛmaa Gyihova sonvolɛ ko biala anwosesebɛ kɛ ɔha edwɛkɛ ne ɔhile menli ngoko ngoko.—Gyi. 5:42; 20:20.\n23 Bɛwole Belemgbunlililɛ ne la ɔ nzi ɛvolɛ 100, nolobɔlɛma mɔɔ bo mgbe nsuu ɛya ngɔnla la ɛlɛkilehile menli Nyamenle bodane ne anwo debie. Nɔhalɛ nu, Belemgbunli ne ɛyila ndenle mɔɔ yɛvale yɛlile gyima yɛbɔle Belemgbunlililɛ ne nolo la azo. Kɛmɔ yɛbanwu ye wɔ tile mɔɔ doa zolɛ la anu la, eza yemaa yɛ ninyɛne mɔɔ yɛhyia amaa yɛaha edwɛkpa ne yɛahile menli ngakyile, mbusua ekpunli nee aneɛ ngakyile la.—Yek. 14:6.\n^ ɛden. 17 Wɔ 1957, menli mɔɔ li gyima ne anyunlu la bɔle kpɔkɛ kɛ bɛto yɛ riledio gyimalilɛleka ko ne mɔɔ ɛha mɔɔ wɔ New York la, WBBR anu.\nKɛzi adwelie ngɛlata, nvoninli, riledio nee Intanɛte ne mɔɔ bɛvale bɛlile gyima la maa ɛnwu kɛ Belemgbunlililɛ ne wɔ ɛkɛ amgba ɛ?\nDuzu ati a yɛva yɛ adwenle yɛzie azua nu daselɛlilɛ ne azo a?\nNDENLE BIE MƆ MƆƆ BƐLUALE ZO BƐLILE MENLI DƆƆNWO DASELƐ LA\nAdwelie kɛlata nu edwɛkɛ\nKale mɔɔ speaker gyi zo\nNgɛlata mɔɔ bɛhɛlɛhɛlɛ zo\nNvoninli mɔɔ bɛkeha bɛ nwo\nSuakpole zo daselɛlilɛ\n(Ɛvolɛ ne kile mekɛ mɔɔ bɛbɔle ɔ bo kɛ bɛfa adenle titile bie bɛali gyima la)\n^ ɛden. 79 Ɛnee nvoninli mɔɔ bɛkeha bɛ nwo la boka “Photo-Drama” ne anwo.\nKɛzi yɛbahola yɛ nee awie mɔ azuzu Ngɛlɛlera ne anwo wɔ mekɛ mɔɔ yɛkɛyia kpuyia mɔɔ ye nyelebɛnloa yɛ se la ɛ? Kenga ndenle nsa mɔɔ bɛdua zo bɛbua kpuyia wɔ adenle kpalɛ zo la.


Intanɛte Zo Video Mɔɔ Bɛnleanle Bie Wɔ Ewiade Amuala\nAyia Titile Bie Mɔ\nKENGA YE WƆ Afrikaans Albanian Amharic Arabic Armenian Azerbaijani Azerbaijani (Cyrillic) Bislama Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga (Malawi) Croatian Czech Danish Dutch English Estonian Ewe Fante Finnish French Galician Georgian German Giliki Haitian Creole Hungarian Iloko Indonesian Italian Japanese Kabyle Kannada Kazakh Kinyarwanda Kirghiz Kirundi Korean Krio Latvian Lithuanian Malagasy Malay Malayalam Mingrelian Nahuatl (Huasteca) Norwegian Nzema Oromo Polish Portuguese (Brazil) Portuguese (European) Romanian Russian Sepedi Serbian (Cyrillic) Serbian (Roman) Setswana Sinhala Slovak Slovenian Spanish Swahili Swedish Tahitian Tajiki Tankarana Tarascan Telugu Thai Totonac Tsonga Turkish Turkmen Tzeltal Tzotzil Uighur (Cyrillic) Ukrainian Valencian Vezo Wallisian Welsh Xhosa Zulu\nWɔ Folɛ, October 5, 2013, tievolɛma 257,294, mɔɔ wɔ maanle 21 anu la hɔle Watch Tower Bible and Tract Society of Pennsylvania ɛvolɛ ayia mɔɔ tɔ zo 129 la bie anzɛɛ luale Intanɛte zo nleanle ye video. Nzinlii, bɛyele gyimalilɛ ne bɛmanle Alasevolɛ fofolɛ noko nleanle. Bɛnyianle tievolɛma dodo 1,413,676 wɔ maanle 31 anu. Ɛvolɛ ɛhye ayia ne a yɛle Gyihova Alasevolɛ ayia kpole kpalɛ a, ɔdɛlale menli 1,327,704 mɔɔ nleanle gyimalilɛ titile bie mɔɔ bɛyɛle ye wɔ Mexico nee America Avinli maanle ne mɔ anu wɔ April 28, 2013 la ɛdeɛ ne.\nƆvi 1920 ne anu, Gyihova Alasevolɛ ɛlua telefuu nee riledio zo ɛbɔ bɛ nyianu ngakyile nolo ɛhile menli mɔɔ wɔ maanle ngakyile zo la. Ɛnɛ, menli mɔɔ wɔ moa bɔbɔ la kola dua Intanɛte zo tie na bɛnea gyimalilɛ bie mɔɔ bɛlɛyɛ la anzɛɛ wɔ ɔ nzi mekɛ ekyi bie anu. William, Gyihova Dasevolɛ bie mɔɔ wɔ United States la, hɔle nyianu bie wɔ Richmond, mɔɔ wɔ Virginia la wɔ 1942 na ɔdiele gyimalilɛ ne wɔ telefuu zo. Mekɛ mɔɔ ɔlɛfa ye anwubielɛ ne yeado ɛvolɛ ɛhye ɛvolɛ ayia ne anwo la ɔhanle kɛ: “Saa ɛnwu mɔɔ ɛlɛkɔ zo la a ɛte ɔ bo kpalɛ. Nɔhalɛ nu, ɔboa kpalɛ.”\nGyihova Alasevolɛ ɔfese dɔɔnwo anu menli vale ɛvolɛ ko ne ɔ nzi yɛle video ne anwo gyima wɔ dɔnehwele dɔɔnwo anu. Dapɛne awieleɛ mɔɔ nuhua a bɛbaye video ne la, menli mɔɔ nea zo wɔ ɛleka mɔɔ bɛhyehyɛ ye wɔ Brooklyn, New York la, vale mekɛ dɔɔnwo dɛnlanle nwolɛ ɔluakɛ bɛyele ye wɔ ɛleka 15 mɔɔ asolo bɛ mekɛ ne la. Ryan, mɔɔ boale manle bɛyɛle gyimalilɛ ne anwo ngyehyɛleɛ na bɛnleanle zolɛ la hanle kɛ, “Ɛnee yɛnla, noko kɛmɔ yɛze kɛ gyimalilɛ ne baboa menli dɔɔnwo la ati, yeangyegye yɛ.”\nKɛzi Bɛyɛ Intanɛte Zo Video Ne La\nVideo kamera dɔɔnwo kye gyimalilɛ ne gua milahyinli bie mɔɔ maa bɛnwu nvoninli mɔɔ bayɛ kɛnlɛma kpalɛ la azo. Akee, video ne kɔ ɛleka mɔɔ bɛnea zolɛ la, wɔ ɛkɛ ne, bɛkola bɛyɛ gyimalilɛ ne mɔɔ ɛlɛkɔ zo la ekyi, kpole ekyi, yɛɛ kpole kpalɛ.\nAkee bɛfa video ne bɛkɔ kɔmputa bie azo na ɔkyɛ nu ngyikyi ɔyɛ biala kɛkɛ bulu mɔɔ bɛbalua Intanɛte ne azo bɛaye la. Bɛhyehyɛ milahyinli wɔ ɛleka biala mɔɔ bɛbanlea bie la yemɔti ɔtwe ngyikyi ne ɔfi Intanɛte ne azo ɔfa ɔgua ɛleka bie anzɛɛ ɔfa ɔsie na ɔka ɔ muala ɔbɔ nu ɔyɛ ye video ko mɔɔ bɛkola bɛnea a. Ɛhye maa tievolɛma kola nwu gyimalilɛ ne na bɛte edwɛkɛ ne wɔ kɛkɛ 30 kɔdwu 60 anu.\nNa saa Intanɛte ne kɔ aze ɛ? Milahyinli ne mɔɔ gyi ɛkɛ la maa video ne yɛ ekyi amaa bahola bɛanlea na kɛ ɔyɛ kpalɛ la ɛnee eza yemaa video ne ɛyɛ kpole kɛnlɛma. Saa Intanɛte ne te kɔ bɔbɔ a, milahyinli ne kola ye video ne mɔɔ yehye yezie la. Saa Intanɛte ne kola ba ndɛ a, tievolɛma ɛnrɛnwu kɛ ngyegyelɛ bie hɔle zo. Kɛmɔ Intanɛte ne azo video ne kola gyegye adwenle la ati, bɛyɛ ninyɛne bie mɔ mɔɔ bahola aboa ade ngyegyelɛ dɔɔnwo azo la.\nƐleka Mɔɔ Bɛnleanle Video Ne Bie La\nƐleka mɔɔ bɛyɛle ye la: Jersey City Assembly Hall of Jehovah’s Witnesses, New Jersey, U.S.A. Tievolɛma: 4,732.\nMenli dɔɔnwo kpalɛ: Perth, Australia. Tievolɛma: 7,186.\nSɔlɔ kpalɛ: Fairbanks, Alaska, U.S.A. Tievolɛma: 255.\nNyiakɛ kpalɛ: Invercargill, New Zealand. Tievolɛma: 190.\nMoa kpalɛ: Perth, Australia, mɔɔ nee Jersey City avinli kɛyɛ kilomita 18,700 (mayɛle 11,600) la.\nBɛlɛnea gyimalilɛ ne bie wɔ Katherine, Australia, Sɔlɔ Azɛlɛsinli nu\nFa nwa awie Fa nwa awie Intanɛte Zo Video Mɔɔ Bɛnleanle Bie Wɔ Ewiade Amuala


Gyɛnɛsese 36 | Yintanɛte Zo Baebolo | Ewiade Fofolɛ Ngilebɛbo\nYisɔ abozoamra (1-30)\nYidɔm arelemgbunli nee ye mbusua mgbanyima (31-43)\n36 Yisɔ, mɔɔ le Yidɔm la, anwo tetedwɛkɛ ɛne.+ 2 Yisɔ gyale Keena mraalɛ: Hɛtenli Yilɔn ara raalɛ Edaa;+ nee Enaa ara raalɛ Ɔhɔlebama,+ Havaenli Zebɛyɔn anlɔnra ne; 3 yɛɛ Yehyemɛle ara raalɛ Basɛmate,+ Nɛbeeyɔto adiema raalɛ ne.+ 4 Na Edaa wole Ɛlefaze maanle Yisɔ yɛɛ Basɛmate wole Riliwɛle, 5 Ɔhɔlebama noko wole Gyiyɛhye, Gyeelam yɛɛ Kɔla.+ Yisɔ amra mrenyia mɔɔ bɛwole bɛ bɛmaanle ye wɔ Keena azɛlɛ zo la ɛne. 6 Nzinlii Yisɔ vale ɔ ye mɔ, ɔ mra mrenyia, ɔ mra mraalɛ, ye sua nu amra* kɔsɔɔti, ye nyɛmoa nee ye nane gyɛne mɔɔ ɔlɛ la amuala, yɛɛ anwonyia mɔɔ yenyia wɔ Keena azɛlɛ zo la amuala+ na ɔvile ɔ diema Gyekɔbo anwo ɔhɔle azɛlɛ fofolɛ zo wɔ moamoa.+ 7 Ɔluakɛ ɛnee bɛ ninyɛne ne ɛzo kpalɛ yemɔti bɛngola bɛmbɔ nu bɛndɛnla, yɛɛ azɛlɛ ne mɔɔ ɛnee bɛde zo* la ɛyɛ ekyi ɛmaa bɛ ɔlua bɛ nyɛmoa ne mɔ ati. 8 Ɔti Yisɔ hɔdɛnlanle Siyɛ awoka ne mɔ azo.+ Yisɔ a le Yidɔm.+ 9 Yidɔmma mɔɔ dɛnlanle Siyɛ awoka ne mɔ azo la papa Yisɔ anwo tetedwɛkɛ ɛne.+ 10 Yisɔ amra mrenyia ne mɔ aluma ɛne: Yisɔ aye Edaa ara nrenyia Ɛlefaze; Yisɔ aye Basɛmate ara nrenyia Riliwɛle.+ 11 Ɛlefaze amra mrenyia a le Timan,+ Omaa, Zifo, Geetam yɛɛ Kinaze.+ 12 Yisɔ ara nrenyia Ɛlefaze vale Temena yɛle ye nwewe. Nzinlii ɔwole Amalɛke+ ɔmaanle Ɛlefaze. Yisɔ aye Edaa amra mrenyia ne mɔ ɛne. 13 Riliwɛle amra mrenyia ɛne: Neehate, Zila, Hyamaa yɛɛ Mezaa. Yisɔ aye Basɛmate amra mrenyia ɛne.+ 14 Yisɔ aye Ɔhɔlebama, Enaa ara raalɛ ne, mɔɔ le Zebɛyɔn anlɔnra la amra mrenyia mɔɔ ɔwole bɛ ɔmaanle Yisɔ la ɛne: Gyiyɛhye, Gyeelam yɛɛ Kɔla. 15 Yisɔ amra mrenyia ne mɔ mbusua mgbanyinli ne mɔ ɛne:+ Yisɔ ara kpanyinli Ɛlefaze amra mrenyia ne mɔ: Abusua kpanyinli Timan, Abusua kpanyinli Omaa, Abusua kpanyinli Zifo, Abusua kpanyinli Kinaze,+ 16 Abusua kpanyinli Kɔla, Abusua kpanyinli Geetam yɛɛ Abusua kpanyinli Amalɛke. Ɛlefaze mbusua mgbanyinli+ mɔɔ dɛnlanle Yidɔm azɛlɛ zo la ɛne. Ɛhye mɔ le Edaa amra mrenyia. 17 Yisɔ ara nrenyia Riliwɛle amra mrenyia ne mɔ ɛne: Abusua kpanyinli Neehate, Abusua kpanyinli Zila, Abusua kpanyinli Hyamaa yɛɛ Abusua kpanyinli Mezaa. Riliwɛle mbusua mgbanyinli mɔɔ dɛnlanle Yidɔm azɛlɛ zo la ɛne.+ Ɛhye mɔ le Yisɔ aye Basɛmate amra mrenyia. 18 Akee Yisɔ aye Ɔhɔlebama amra mrenyia ɛne: Abusua kpanyinli Gyiyɛhye, Abusua kpanyinli Gyeelam yɛɛ Abusua kpanyinli Kɔla. Ɛhye mɔ le Yisɔ aye Ɔhɔlebama, Enaa ara raalɛ ne mbusua mgbanyinli. 19 Yisɔ amra mrenyia nee bɛ mbusua mgbanyinli ne mɔ ɛne. Ɔdaye ala a le Yidɔm.+ 20 Hɔlaenli Siyɛ amra mrenyia mɔɔ dɛnlanle azɛlɛ ne azo la ɛne:+ Lotan, Hyobale, Zebɛyɔn, Enaa,+ 21 Daehyɔn, Yizɛ yɛɛ Daehyan.+ Ɛhye mɔ le Hɔlaema, mɔɔ le Siyɛ amra mrenyia ne mɔ, mɔɔ dɛnlanle Yidɔm azɛlɛ zo la mbusua mgbanyinli. 22 Lotan amra mrenyia a le Hɔlae nee Himam yɛɛ Lotan adiema raalɛ a le Temena.+ 23 Hyobale amra mrenyia ɛne: Alevan, Manahate, Yibale, Hyifo yɛɛ Onam. 24 Zebɛyɔn amra mrenyia ɛne:+ Eyiya nee Enaa. Enaa ɛhye a nwunle nzubula wuluwulu ne wɔ fienemgbole ne anu wɔ mekɛ mɔɔ ɔlɛnea ye papa Zebɛyɔn asoaso ne mɔ la. 25 Enaa amra ɛne: Daehyɔn nee Enaa ara raalɛ Ɔhɔlebama. 26 Daehyɔn amra mrenyia ɛne: Hɛmedan, Ɛhyeban, Yetelan yɛɛ Kilan.+ 27 Yizɛ amra mrenyia ɛne: Belehan, Zeeyavan yɛɛ Akan. 28 Daehyan amra mrenyia ɛne: Ɛɛze nee Elan.+ 29 Hɔlaema mbusua mgbanyinli ne mɔ ɛne: Abusua kpanyinli Lotan, Abusua kpanyinli Hyobale, Abusua kpanyinli Zebɛyɔn, Abusua kpanyinli Enaa, 30 Abusua kpanyinli Daehyɔn,+ Abusua kpanyinli Yizɛ yɛɛ Abusua kpanyinli Daehyan. Hɔlaema mbusua mgbanyinli ne mɔ nee kɛzi bɛyɛle bɛ mbusua mgbanyinli wɔ Siyɛ azɛlɛ zo la ɛne. 31 Ɛhye mɔ a le arelemgbunli mɔɔ lile tumi wɔ Yidɔm azɛlɛ zo+ kolaa na Yizilayɛma* anyia belemgbunli ali bɛ nwo zo tumi la.+ 32 Biyɔ ara nrenyia Bila lile tumi wɔ Yidɔm, na ɛnee bɛfɛlɛ ye suakpole ne Denehabaa. 33 Mɔɔ Bila wule la, Zila mɔɔ vi Bɔzela la ara Dwobabe lile ye agya. 34 Mɔɔ Dwobabe wule la, Huhyam mɔɔ vi Timanema azɛlɛ zo la lile ye agya. 35 Mɔɔ Huhyam wule la, Bidade ara nrenyia Heedade mɔɔ lile Medeanema+ anwo zo konim wɔ Mowabe azɛlɛ zo la lile ye agya, na ɛnee bɛfɛlɛ ye suakpole ne Evete. 36 Mɔɔ Heedade wule la, Samela mɔɔ vi Mazelika la lile ye agya. 37 Mɔɔ Samela wule la, Hyeewɛle mɔɔ vi Rilihɔbɔto mɔɔ wɔ Azule ne anloa la lile ye agya. 38 Mɔɔ Hyeewɛle wule la, Akebɔ ara nrenyia Beeyale-heenan lile ye agya. 39 Mɔɔ Akebɔ ara nrenyia Beeyale-heenan wule la, Heedaa lile ye agya. Ɛnee bɛfɛlɛ ye sua ne Peewu, yɛɛ ɛnee bɛfɛlɛ ɔ ye Mɛhɛtabɛle. Ɔle Mizahabe ara raalɛ Meetelɛde ara raalɛ. 40 Ɔti Yisɔ mbusua mgbanyinli ne mɔ aluma nee bɛ mbusua yɛɛ ɛleka mɔɔ bɛdɛnlanle la ɛne: Abusua kpanyinli Temena, Abusua kpanyinli Aleva, Abusua kpanyinli Gyitɛte,+ 41 Abusua kpanyinli Ɔhɔlebama, Abusua kpanyinli Yilaa, Abusua kpanyinli Paenɔn, 42 Abusua kpanyinli Kinaze, Abusua kpanyinli Timan, Abusua kpanyinli Mebezaa, 43 Abusua kpanyinli Magedeɛle yɛɛ Abusua kpanyinli Ayelam. Yidɔm mbusua mgbanyinli nee ɛleka mɔɔ bɛdɛnlanle wɔ bɛ azɛlɛ ne azo la ɛne.+ Ɛhye a le Yidɔm papa Yisɔ.+\n^ Anzɛɛ “ɛnee bɛle nyɛvolɛ wɔ zo.”\n^ Hibulu aneɛ nu, “Yizilayɛ amra mrenyia ne mɔ.”


KENGA YE WƆ Afrikaans Albanian Amharic Arabic Armenian Aymara Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Croatian Czech Danish Dutch Efik English Estonian Ewe Finnish French Ga Georgian German Giliki Greenlandic Guarani Haitian Creole Hiligaynon Hungarian Igbo Iloko Indonesian Italian Japanese Kazakh Kikuyu Kinyarwanda Kirghiz Korean Kwangali Lingala Lithuanian Luo Malagasy Myanmar Ngabere Norwegian Nzema Oromo Papiamento (Aruba) Polish Portuguese Quechua (Bolivia) Romanian Russian Sepedi Serbian Serbian (Roman) Sesotho (Lesotho) Setswana Shona Sinhala Slovak Slovenian Spanish Sranantongo Swahili Swedish Tagalog Thai Tigrinya Tsonga Turkish Twi Ukrainian Uruund Vietnamese Wayuunaiki Xhosa Yoruba Zulu\n“ME NYE la kɛ.” Wɔ August 28, 1963, ɛvolɛ 50 mɔɔ ɛze ɛhɔ la, Americanli, Martin Luther King, Jr., mɔɔ li maanlema adenlenyianlɛ nyunlu la hanle zɔhane edwɛkɛ ne wɔ ye ɛdendɛlɛ mɔɔ ɛlie duma la anu. King luale zɔhane edwɛkɛ ne mɔɔ yɛ anyelielɛ la azo hanle mɔɔ ɔ nye la anzɛɛ anyelazo mɔɔ ɔlɛ kɛ, kenlebie menli nwo badɔ bɛ wɔ adwenletane nwo la anwo edwɛkɛ. Ɔhanle ye anyelazo ne ɔhilele menli dɔɔnwo wɔ United States ɛdeɛ, noko menli mɔɔ wɔ maanle dɔɔnwo anu la anye die ma mɔɔ wɔ nu la anwo.\nMartin Luther King, Jr., ɛlɛmaa ye maanlema adenlenyianlɛ ɛdendɛlɛ\nKing manle ye ɛdendɛlɛ ne la, ye siane nsa anzi, wɔ November 20, 1963, maanle mɔɔ bo 100 la liele Maamgbole Koyɛlɛ Edwɛkɛ Mɔɔ Fane Nyeyenu Biala Mɔɔ Bɛtu Ɔ Bo la dole nu. Ɛvolɛ dɔɔnwo mɔɔ li ɔ nzi la anu bɛyɛle nwolɛ ngyehyɛleɛ ngakyile wɔ ewiade amuala. Mɔdenlebɔlɛ ɛhye mɔ kɔsɔɔti maa bɛbiza kɛ, Boni a ɛvi nu ɛra a?\nWɔ March 21, 2012, U.N. Kɛlɛhɛlɛvolɛ Kpanyinli Ban Ki-moon hanle kɛ: “Ngyehyɛleɛ nee ewiade amuala ninyɛne mɔɔ boa la wɔ ɛkɛ mɔɔ badu menli nwo adwenletane, nyeyenu, menli nwo ɛzulolɛ nee nwolɛ ngyegyelɛ gyɛne bo avi ɛkɛ a. Noko akee menli nwo adwenletane ɛlɛkɔ zo na ɔlɛmaa menli mgbe dɔɔnwo anwu amaneɛ wɔ ewiade ye anu.”\nWɔ maanle bie mɔ mɔɔ bɛho bɛtia nyeyenu nee adwenletane na bɛnyia anyuhɔlɛ bɔbɔ la anu, bɛtɛbiza kɛ: Asoo anyuhɔlɛ ne ɛmaa bɛye adwenletane bɛvi menli ahonle nu anzɛɛ ɔmmaa bɛnla ye ali ɔ? Bie mɔ die di kɛ anyuhɔlɛ ɛhye mɔ ɛmmaa bɛnyɛ nyeyenu ala, na ɔngola ɔndu adwenletane bo. Kɛmɔti ɛ? Ɔboalekɛ bɛkola bɛnwu nyeyenu na bɛdua mɛla zo bɛtwe awie anzo wɔ nwolɛ, noko adwenletane wɔ menli adwenle nee bɛ nganeɛdelɛ nu na bɛngola bɛnye bɛnvi ɛkɛ.\nƐhye ati, ɔnle kɛ mɔdenle biala mɔɔ bɛbɔ kɛ bɛtu adwenletane bo la maa bɛgyakyi nyeyenu nyɛleɛ ala, na ɔwɔ kɛ ɔmaa menli kakyi adwenle nee nganeɛdelɛ mɔɔ bɛlɛ ye wɔ menli ekpunli bie anwo la. Bɛbahola bɛayɛ ɛhye ɔ? Saa ye zɔhane a, kɛzi bɛbayɛ ye ɛ? Bɛmaa yɛnlea edwɛkɛ mɔɔ ɛzi mɔɔ bamaa yɛanwu kɛ menli bahola ayɛ zɔ nee debie mɔɔ baboa bɛ yeamaa bɛahola bɛayɛ zɔ la.\nBAEBOLO NE BOALE BƐ MANLE BƐLILE ADWENLETANE ZO\n“Me nwo ɛdɔ me wɔ adwenletane nwo.”—Linda\nLinda: Bɛwole me wɔ South Africa. Ɛnee mebu South Africama mɔɔ bɛnle alɔfolɛ la kɛ bɛwɔ yɛ bo, bɛnze nwoma, ɔnle kɛ medie bɛ medi, na bɛsonle alɔfolɛ ne mɔ ala. Ɛnee adwenletane ɛha me nwo noko ɛnee mennwu ye. Noko akee, mekɛ mɔɔ membɔle ɔ bo kɛ mesukoa Baebolo ne la zɔhane subane ne bɔle ɔ bo kɛ ɔkakyi. Menwunle ye kɛ “Nyamenle bu menli kɔsɔɔti kɛ bɛsɛ” na ahonle ne hyia dɔɔnwo tɛla awie anwo nane nee aneɛ mɔɔ yɛka la. (Gyima ne 10:34, 35; Mrɛlɛbulɛ 17:3) Ngɛlɛlera mɔɔ wɔ Felepaema 2:3 boale me manle menwunle kɛ saa mebu awie biala kɛ ɔsonle bolɛ ɔtɛla me a, mebahola meali adwenletane zo. Baebolo ngyinlazo ɛhye mɔ mɔɔ meva mebɔ me ɛbɛla la ɛboa ɛmaa me nye ɛlie awie mɔ anwo ɔnva nwo kɛzi bɛ nwo nane de la. Akee me nwo ɛdɔ me wɔ adwenletane nwo.\n“Menwunle kɛzi Nyamenle bu menli la.”—Michael\nMichael: Australia ɛleka mɔɔ bɛtetele me la ɛnee asɛɛ alɔfolɛ ngome a wɔ ɛkɛ a, na menyianle Asiama anwo adwenletane, titile Chinama. Saa melɛka kale na menwu awie mɔɔ ɔvi Asia a, meka me neanleɛ ne aze na metea nu meka edwɛkɛ ɛtane mɔɔ le kɛ “Kɔ sua nu Asianli!” Nzinlii mɔɔ membɔle ɔ bo kɛ mesukoa Baebolo ne la, menwunle kɛzi Nyamenle bu menli la. Ɔnva nwo ɛleka mɔɔ bɛvi anzɛɛ kɛzi bɛde la ɔkulo bɛ edwɛkɛ. Ɛhye hanle me ahonle na ɔmanle me ɛkpɔlɛ ne hakyile ɛhulolɛ. Nzenzaleɛ zɛhae yɛ nwanwane. Ɛnɛ, me nye die kɛ me nee menli ngakyile mɔɔ vi maanle ngakyile nu tu la. Ɛhye ɛmaa me adwenle nu ɛbuke wɔ ɛbɛlabɔlɛ nu na ɔmaa me nye die kpole.\n‘Mengakyile me adwenle na yɛdɛnlanle anzondwolɛ nu.’—Sandra\nSandra: Ɛnee me mame vi Umunede mɔɔ wɔ Delta State, Nigeria la. Noko, ɛnee me papa abusua ne vi Edo State na bɛka Esan aneɛ. Ɔlua ɛhye ati, me papa abusua ne nyianle me mame anwo adwenletane kɔkpula kenle mɔɔ ɔwule la. Yemɔti menganle ndane kɛ me nee awie biala mɔɔ ka Esan aneɛ la ɛnrɛli yɛɛ menrɛgya awie biala mɔɔ vi Edo State la ɛlɛ. Noko mekɛ mɔɔ membɔle ɔ bo kɛ mesukoa Baebolo ne la menwunle ninyɛne wɔ adenle fofolɛ zo. Kɛmɔ Baebolo ne se Nyamenle bu menli kɔsɔɔti kɛ bɛsɛ na awie biala mɔɔ sulo ye la ɔdie ye ɔto nu la ati, kɛ ɔkɛyɛ na meakpɔ menli ɔlua aneɛ mɔɔ bɛka la ati ɛ? Mengakyile me adwenle na me nee me papa abusua ne dɛnlanle anzondwolɛ nu. Baebolo ngyinlazo mɔɔ meva mebɔ me ɛbɛla la ɛmaa menyia anzondwolɛ. Yemaa mekola me nee awie mɔ tu ɔnva nwo ɛleka mɔɔ bɛvi, menli holɛ mɔɔ bɛde, aneɛ mɔɔ bɛka anzɛɛ maanle mɔɔ bɛvi nu la. Na nrenya mɔɔ mengyale ye la ɛ? Ɔvi Edo State yɛɛ ɔka Esan aneɛ!\nDuzu ati a Baebolo ne ɛhola ɛboa menli ɛhye mɔ nee menli gyɛne dɔɔnwo ɛmaa bɛli ɛkpɔlɛ nee adwenletane mɔɔ wɔ bɛ ahonle nu la azo ɛ? Ɔboalekɛ Baebolo ne le Nyamenle Edwɛkɛ. Nuhua tumi ne maa awie kola kakyi kɛzi ɔdwenle na ɔte nganeɛ wɔ awie mɔ anwo la. Bieko, Baebolo ne maa yɛnwu mɔɔ hyia na adwenletane kɔsɔɔti avi ɛkɛ la.\nNYAMENLE BELEMGBUNLILILƐ NE BAYE ADWENLETANE KƆSƆƆTI AVI ƐKƐ\nBaebolo ne anwo ndelebɛbo kola boa maa bɛdi nganeɛ ɛtane zo na bɛye bɛfi ɛkɛ ne ɛdeɛ, noko ninyɛne nwiɔ wɔ ɛkɛ mɔɔ ɔwɔ kɛ bɛdi nwolɛ gyima na adwenletane avi ɛkɛ bɔkɔɔ a. Mɔɔ lumua la, ɛtane nee sonla sinlidɔlɛ wɔ ɛkɛ. Baebolo ne ka ye wienyi kɛ: “Ɛtane ɛmkpa sonla nwo.” (1 Arelemgbunli 8:46) Yemɔti mɔdenle biala mɔɔ yɛbabɔ la anzi, yɛyia ngyegyelɛ ko ne ala mɔɔ ɛzoanvolɛ Pɔɔlo hanle nwolɛ edwɛkɛ la kɛ: “Mɔɔ mekulo kɛ meyɛ kpalɛ la, ɛnee ɛtane ala a gyi me nye zo a.” (Wulomuma 7:21) Ɛhye ati, ɔvi mekɛ mɔɔ kɔ mekɛ la, yɛ sinlidɔlɛ ne bamaa yɛanyia “adwenletane” na yɛayɛ nyeyenu.—Maake 7:21.\nMɔɔ tɔ zo nwiɔ a le Seetan Abɔnsam tumi ne. Baebolo ne ka ɔ nwo edwɛkɛ kɛ “ɔle kɔdiawu” na ɔka kɛ ‘ɔlɛbɛlɛbɛla ewiade amra amuala.’ (Dwɔn 8:44; Yekile 12:9) Ɛhye ati a adwenletane ɛbu zolɛ na alesama ɛngola ɛnye kyengyeyɛlɛ, nyeyenu, menli dɔɔnwo ɛhunlɛ yɛɛ nyeyenu gyɛne mɔɔ bɛyɛ wɔ menli, ɛzonlenlɛ nee ninyɛne ngakyile nwo ɛnvi ɛkɛ la.\nYemɔti, kolaa na adwenletane avi ɛkɛ ne bɔkɔɔ la, ɔwɔ kɛ ɛtane, sinlidɔlɛ yɛɛ Seetan Abɔnsam tumi ne fi ɛkɛ. Baebolo ne kile kɛ Nyamenle Belemgbunlililɛ ne bali ninyɛne ɛhye mɔ anwo gyima.\nGyisɛse Kelaese hanle hilele ye ɛdoavolɛma ne kɛ bɛzɛlɛ Nyamenle kɛ: “Wɔ belemgbunlililɛ ɛrɛla; Bɛyɛ Wɔ ɛhulolɛdeɛ wɔ azɛlɛ ye azo, Kɛmɔ bɛyɛ ye wɔ anwuma lɔ la.” (Mateyu 6:10) Nyamenle Belemgbunlililɛ ne ala a bamaa nzisi kɔsɔɔti—mɔɔ kyengyeyɛlɛ nee adwenletane boka nwo la avi ɛkɛ a.\nSaa Nyamenle Belemgbunlililɛ ne ba na ɔdi azɛlɛ ye azo tumi a, ɔbahye Seetan yeagua “ye anga,” anzɛɛ yeazi ye adenle bɔkɔɔ mɔɔ ɔnrɛnyia adenle ‘ɔnrɛbɛlɛbɛla maanle maanle ne bieko’ la. (Yekile 20:2, 3) Akee yɛbanyia “ewiade fofolɛ” anzɛɛ alesama abusua “mɔɔ pɛlepɛlelilɛ wɔ nu la.” *—2 Pita 3:13.\nMenli mɔɔ badɛnla zɔhane tenlene ewiade ne anu la bali munli mɔɔ ɛtane biala ɛnle bɛ nwo a. (Wulomuma 8:21) Bɛbayɛ Nyamenle Belemgbunlililɛ ne anu menli, na “bɛnrɛboda anzɛɛ bɛnrɛhu awie.” Kɛmɔti ɛ? “Ɔluakɛ [Gyihova] anwo adwenle bayi azɛlɛ ye tɛkɛɛ kɛ nzule mɔɔ wɔ nyevile nu la.” (Ayezaya 11:9) Zɔhane mekɛ ne, alesama kɔsɔɔti bazukoa Gyihova Nyamenle ndenle na bɛazukoa ye ɛlɔlɛ subane ne. Ɛhye bahile kɛ amgba adwenletane kɔsɔɔti ɛra awieleɛ, “ɔluakɛ Nyamenle bua menli kɔsɔɔti ndɛne wɔ adenle ko ne ala azo.”—Wulomuma 2:11.\n^ ɛden. 17 Saa ɛkpondɛ kɛ ɛte Nyamenle Belemgbunlililɛ ne nee mɔɔ ɔnrɛhyɛ biala ɔbayɛ la anwo edwɛkɛ dɔɔnwo a, nea Duzu A Baebolo ne Kilehile Amgba A?, buluku ne mɔɔ Gyihova Alasevolɛ ɛyɛ la tile 3, 8 yɛɛ 9.\nKɛ Ɔkɛyɛ Na Anzodwolɛ Ara Azɛlɛ Ye Azo Ɛ?\nSukoa kɛzi Nyamenle ɛbɔ ɛwɔkɛ kɛ ɔbalua ye Belemgbunlililɛ ne azo yeava anzodwolɛ yeara azɛlɛ ye azo la anwo debie.\nJune 2013 | Ewiade Mɔɔ Adwenletane Ɛnle Nu—Kenlenzu?\nƐZINZALƐ ARANE June 2013 | Ewiade Mɔɔ Adwenletane Ɛnle Nu—Kenlenzu?


Gyɛlɛmaya 6 | Yintanɛte Zo Baebolo | Ewiade Fofolɛ Ngilebɛbo\nGyɛlusalɛm ɛtetalɛ ɛbikye (1-9)\nGyihova vale Gyɛlusalɛm anwo ɛya (10-21)\nBɛka kɛ “Anzodwolɛ!” noko anzodwolɛ ɛnle ɛkɛ (14)\nAtisesebɛma vi sɔlɔ bara (22-26)\nGyɛlɛmaya bayɛ awie mɔɔ sɔ bulalɛ nea (27-30)\n6 O Bɛngyaman abozoamra, bɛvi Gyɛlusalɛm, bɛkpondɛ ɛleka bɛhɔvea. Bɛwu aweɛne ne+ anu wɔ Tɛkowa;+Bɛzɔ senle sɛkɛlɛneɛ ne wɔ Bɛte-hakɛlɛm! Ɔluakɛ munzule vi sɔlɔ nehane ɛlɛba, ɛzɛkyelɛ kpole bie.+ 2 Suakpole Zayɔn* zɔho raalɛ anwofɛlɛko mɔɔ bɛdɛfɛdɛfɛ ye la.+ 3 Mboaneneavolɛma nee bɛ mboane ekpunli bara. Bɛbasisi bɛ ɛdanlɛ azua bɛabɔ ye bɛayia,+Awie biala mboane ekpunli badidi ɛleka mɔɔ ɔwɔ la.+ 4 “Bɛboɔboa bɛ nwo* bɛ nee ye ɛhɔho! Bɛdwazo bɛmaa yɛhɔteta ye ewiazo henlema!” “Yɛ gyakɔ, ɔluakɛ alehyenlɛ ne ɛlɛkɔ awieleɛ,Nɔsolɛ nu ɛlawolɛ ne mɔ ɛlɛyɛ ndendenle!” 5 “Bɛdwazo bɛmaa yɛhɔteta ye nɔɔzoNa yɛzɛkye ye aranemgbole ne mɔ.”+ 6 Mɔɔ ɛlɔne Gyihova ɛha la ɛne: “Bɛpepɛ mbaka na bɛhuohua ɛnwea* bɛbɛnga Gyɛlusalɛm bɛyia.+ Ɔle suakpole mɔɔ ɔwɔ kɛ bɛtwe ɔ nzo;Nzisi ala a wɔ ɛkɛ a.+ 7 Kɛ mɔɔ bɛnyia nzule weɛlɛkɔkɔ bɛfi bula nu la,Zɔhane ala a amumuyɛyɛlɛ noko wɔ suakpole ɛhye azo a. Bɛte basabasayɛlɛ nee ɛzɛkyelɛ wɔ ɛkɛ;+Anwodolɛ nee ngyegyelɛ a menwu bɛ dahuu a. 8 O Gyɛlusalɛm, die ɛdenrɛdenrɛlɛ ne to nu, anrɛɛ mebahwe me nwo meavi ɛ nwo kɛ kyibadeɛ bie la;+Mebamaa wɔadɔ mgbane, wɔayɛ azɛlɛ mɔɔ awie ɛnde zo.”+ 9 Mɔɔ ɛlɔne Gyihova ɛha la ɛne: “Yizilayɛma mɔɔ ɛha la le kɛ vanye ma bo zo la. Boɔboa bɛ nloa kɛ awie mɔɔ ɛlɛboɔboa vanye ma bo zo nloa la.” 10 “Nwane a ɔwɔ kɛ metendɛ mekile ye na mebɔ ye kɔkɔ a? Nwane a badie a? Nea! Bɛduodua bɛ nzo,* ɔti bɛnde edwɛkɛ.+ Nea! Gyihova edwɛkɛ ne yɛ bɛ ɛzelekɛ;+Bɛ nye ɛnlie nwolɛ. 11 Ɔti Gyihova ɛya ne ɛyi me,Na meli ye me kunlu mevɛ.”+ “Wola gua kakula mɔɔ lua awɔdenle zo la anwo zo,+Wola gua mgbavolɛ ekpunli ekpunli mɔɔ bɛyia nu la anwo zo. Bɛbahye bɛ muala bɛahɔ, nrenyia nee ɔ ye,Mgbanyima nee mrelera.*+ 12 Bɛ azua bayɛ awie mɔ ɛdeɛ,Bɛ egyinli nee bɛ ye mɔ noko zɔhane ala.+ Na mebadende me sa meaha bɛdabɛ mɔɔ bɛde azɛlɛ ne azo la,” Gyihova a se a. 13 “Ɔluakɛ ɔvi mɔɔ le ekyi kɔdwu mɔɔ le kpole la anwo zo, awie biala ɛlɛkpondɛ nvasoɛ ɛtane;+Ɔvi ngapezonli nwo zo kɔdwu ɛsɔfo nwo zo, awie biala ɛlɛsisi ɔ gɔnwo.+ 14 Bɛmmiemia me menli ne nganlɛ ne mɔ boɛ, na bɛka kɛ,‘Anzodwolɛ wɔ ɛkɛ! Anzodwolɛ wɔ ɛkɛ!’ Wɔ mekɛ mɔɔ anzodwolɛ biala ɛnle ɛkɛ ne la.+ 15 Asoo ɔyɛle bɛ nyiane kɛ bɛyɛle bɛkyi ninyɛne la? Yeanyɛ bɛ nyiane fee! Bɛnze nyiane deɛ holɛ!+ Ɔti bɛbaboka menli mɔɔ ɛgua aze la anwo bɛagua aze. Saa metwe bɛ nzo a bɛbatele bɛadɔ aze,” Gyihova a se a. 16 Mɔɔ Gyihova ɛha la ɛne: “Bɛhɔgyinla nwɔnda ne azo bɛnlea. Bɛbiza tete adenle ne,Bɛbiza ɛleka mɔɔ adenle kpalɛ ne wɔ la na bɛva zo,+Na bɛbalie bɛ menle.” Noko bɛka kɛ: “Yɛnrɛva zo.”+ 17 “Na memkpale sinzavolɛma+ mɔɔ hanle kɛ,‘Bɛdie aweɛne ne ane la!”+ Noko bɛhanle kɛ: “Yɛnrɛdie.”+ 18 “Ɛhye ati, O maanle maanle, bɛdie! O ayiama,Na bɛnwu mɔɔ bado bɛ la. 19 Tie, O azɛlɛ! Melɛfa munzule meara menli ɛhye mɔ anwo zo+Kɛ bɛ nzuzulɛ ɛtane ne azo ma,Ɔluakɛ bɛandie me edwɛkɛYɛɛ bɛkpole me mɛla* ne.” 20 “Kɛ meyɛ ɛyɛlɛvuanlɛ ne mɔɔ bɛ nee ye vi HyibaNee baka evuanlɛ ne* mɔɔ bɛ nee ye vi moamoa ba la ɛ? Menrɛlie bɛ ɛyelalɛ afɔlebɔlɛ ne,Yɛɛ me nye ɛnlie wɔ afɔlebɔlɛ biala anwo.”+ 21 Ɛhye ati, mɔɔ Gyihova ɛha la ɛne: “Melɛfa azedolɛ awolɛ meagua menli ɛhye mɔ anyunlu,Na bɛbamaa bɛagua aze,Papa mɔ nee mralɛ amuala,Agɔnwolɛ nee awie mɔɔ ɔ nee ye zua nwolɛ la,Bɛ muala bɛbaminli.”+ 22 Mɔɔ Gyihova ɛha la ɛne: “Nea! Menli bie vi sɔlɔ azɛlɛ ne azo lɔ ɛlɛba,Na maanle kpole bie vi azɛlɛ ne ati nehane badwazo.+ 23 Bɛdedɛ ɛda nee atwɛ ezinra.* Bɛ ti yɛ se yɛɛ bɛnrɛze anwunvɔne. Bɛ ne bahulu kɛ nyevile,Na bɛdede mgbɔnwɔ zo.+ Bɛboɔboa bɛ nwo bɛmaa konle kɛ katakyie mɔɔ ɔ nee wɔ baho la, O Zayɔnoma.” 24 Yɛde nwolɛ edwɛkɛ. Yɛ sa nu ɛdo;+Ngyegyelɛ ɛkyekye yɛ,Yɛte nyane* kɛ raalɛ mɔɔ ɛlɛwo la.+ 25 Bɛmmakɔ ɛbɔ nu,Yɛɛ bɛmmafa adenle ne azo,Ɔluakɛ kpɔvolɛ ne lɛ konle dadeɛ;Ɛzulolɛ ɛbɔ yɛ ɛyia. 26 O me menli ne ara raalɛ,Keda ɛrele+ na kundo ɛ nwo aze wɔ nzonle nu. Di nyane kɛ mɔɔ bɛdi ye wɔ ralɛ kokye anwo la, na su alɔbɔlɛ ɛzunlɛ,+Ɔluakɛ sɛkyevolɛ ne bara yɛ nwo zo arɛlevilɛ nu.+ 27 “Meyɛ wɔ* awie mɔɔ sɔ bulalɛ nea la memaa me menli ne,Awie mɔɔ ɛlɛyɛ neɛnleanu kpalɛ la;Ɛbanwu ye na wɔanleɛnlea bɛ adenle nu. 28 Bɛ muala bɛ nzo yɛ se kpalɛ,+Bɛluolua nu kɛ dumasɛkyevoma la.+ Bɛle kɛ kɔbele nee bulalɛ;Bɛ muala bɛzɛkye. 29 Dwinvolɛ senle* ne mɔ ɛzɔ. Sumi vi bɛ senle ne anu ba. Mɔɔ ɛlɛkolo ayeye nuhua evinli ne la yɛ gyima mgbane,+Na bɛtɛyele amumuyɛma ne bɛtɛfile bɛ avinli.+ 30 Menli bavɛlɛ bɛ kɛ dwɛtɛ fufule mɔɔ bɛkpo ye,Ɔluakɛ Gyihova ɛkpo bɛ.+\n^ Hibulu aneɛ nu, “Zayɔn ara raalɛ ne.”\n^ Hibulu aneɛ nu, “Bɛde bɛ nwo.”\n^ Hibulu aneɛ nu, “Bɛtɛpɛle bɛ nzo mrenyiazo.”\n^ Hibulu aneɛ nu, “bɛdabɛ mɔɔ bɛli mekɛ dɔɔnwo la.”\n^ Ndɔ baka bie mɔɔ bɔ evuanlɛ.\n^ Hibulu aneɛ nu, “awolɛ nyane.”\n^ Ɛhye kile, Gyɛlɛmaya.\n^ Anzɛɛ “ɛvaloɛ.”


Boa Awie Mɔ Maa Bɛyɛ Mɔɔ Bɛbahola Ye Yɛ La Amuala | Debiezukoalɛ\nƐzinzalɛ Arane—Debiezukoalɛ Ɛdeɛ | June 2014\nKENGA YE WƆ Afrikaans Albanian America Mumule Aneɛ Amharic Arabic Argentina Mumule Aneɛ Armenian Aymara Azerbaijani Azerbaijani (Cyrillic) Bengali Bicol Bislama Brazil Mumule Aneɛ Bulgarian Cambodian Catalan Cebuano Chichewa Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitumbuka Cibemba Colombia Mumule Aneɛ Croatian Czech Dangme Danish Drehu Dutch Efik English Estonian Ewe Fijian Finnish French Ga Georgian German Giliki Greenlandic Guarani Gujarati Gun Haitian Creole Hibulu Hiligaynon Hindi Hungarian Icelandic Igbo Iloko Indonesian Italian Italy Mumule Aneɛ Japan Mumule Aneɛ Japanese Kannada Kazakh Kikaonde Kikuyu Kiluba Kimbundu Kinyarwanda Kirghiz Kirundi Kisonge Kongo Korean Krio Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Maltese Marathi Maya Mexico Mumule Aneɛ Mizo Moore Ndebele Ndonga Nepali Ngabere Norwegian Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese (Brazil) Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Romanian Russia Mumule Aneɛ Russian Sango Sepedi Serbian (Cyrillic) Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Sranantongo Swahili Swahili (Congo) Swati Swedish Tagalog Tahitian Tamil Tatar Telugu Thai Tigrinya Tshiluba Tsonga Turkish Twi Tzotzil Ukrainian Urdu Uzbek Venda Vietnamese Wallisian Waray-Waray Wayuunaiki Wolaita Xhosa Yoruba Zande Zulu\nBoa Awie Mɔ Maa Bɛyɛ Mɔɔ Bɛbahola Ye Yɛ La Amuala\n“Mebamaa me nye ara ɛ nwo zo na meadu wɔ folɛ.”—EDW. 32:8.\nBaebolo nu neazo mɔɔ maa yɛnwu kɛ Gyihova nwu mɔɔ ye azonvolɛ kola ye yɛ amuala la bie a le boni?\nDuzu ati a ɔwɔ kɛ yɛbɔ mɔdenle yɛfa yɛ adwenle yɛkɔ kpalɛ mɔɔ awie mɔ yɛ la azo ɛ?\nKɛzi yɛbahola yɛaboa ngakula anzɛɛ bɛdabɛ mɔɔ bɛzɔne bɛ fofolɛ la yɛamaa bɛayɛ mɔɔ bɛbahola ye yɛ la amuala ɛ?\n1, 2. Kɛzi Gyihova bu ye azonvolɛ mɔɔ wɔ azɛlɛ ye azo la ɛ?\nSAA awovolɛ nwu kɛ bɛ mra ɛlɛdi nwɔhoa a, mekɛ dɔɔnwo ne ala ɔsi bɛ nwo kɛ ngakula kola yɛ ninyɛne bie mɔ la. Bie a wɔnwu kɛ ɔle nɔhalɛ. Kakula ne bie kulo bɔɔlo ɛbɔlɛ yɛɛ bie noko kulo ninyɛne mɔɔ bɛdolɔ anzɛɛ bɛhyehyɛ la ɛyɛlɛ. Ɔnva nwolɛ kɛzi biala de la, awovolɛ anye die kɛ bɛbaboa bɛ mra bɛamaa bɛayɛ mɔɔ bɛbahola ye yɛ la amuala.\n2 Gyihova noko anye die ɔ mra mɔɔ bɛwɔ azɛlɛ ye azo la anwo. Ɔbu ye azonvolɛ mɔɔ bɛwɔ ɛkɛ ɛnɛ la kɛ “maanle maanle ne mɔ . . . anwonyia.” (Hagae 2:7) Ɔlua bɛ diedi nee bɛ anwofamaa ne ati bɛsonle bolɛ kpalɛ. Bie a wɔyɛ ye nzonlɛ kɛ Alasevolɛ mɔɔ bɛwɔ ɛkɛ ɛnɛ la lɛ ɛlolɛ ahyɛlɛdeɛ ngakyile. Bie mɔ bɔ mɔdenle wɔ menli nu ɛdendɛlɛ nu yɛɛ bie mɔ noko kola toto ninyɛne boɛ. Mediema mraalɛ dɔɔnwo kola sukoa aneɛ gyɛne ndɛndɛ fa di gyima wɔ daselɛlilɛ nu, bie mɔ noko nea wuleravolɛma anzɛɛ boa menli mɔɔ hyia moalɛ la. (Wulo. 16:1, 12) Asoo yɛ nye ɛnlie kɛ yɛ nee mediema ɛhye mɔ kɔsɔɔti bɔ nu sonle wɔ asafo ne anu ɔ?\n3. Kpuyia boni mɔ a yɛbazuzu nwo wɔ edwɛkɛ ɛhye anu a?\n3 Noko akee, yɛ mediema ne bie mɔ mɔɔ ngakula anzɛɛ menli mɔɔ bɛzɔne bɛ fofolɛ boka nwo la, ɛtɛsosɔle ndinli wɔ asafo ne anu. Kɛ ɔkɛyɛ na yɛaboa bɛ yɛamaa bɛahola bɛayɛ mɔɔ bɛbahola ye yɛ la amuala ɛ? Kɛmɔti a ɔwɔ kɛ yɛbɔ mɔdenle yɛkpondɛ mɔɔ le kpalɛ wɔ bɛ nwo la, na yɛbu bɛ kɛmɔ Gyihova bu bɛ la ɛ?\nGYIHOVA NWU KPALƐ MƆƆ YE AZONVOLƐ YƐ LA\n4, 5. Kɛzi edwɛkɛ mɔɔ wɔ Maanlebuvolɛma 6:11-16 la maa yɛnwu kɛ Gyihova nwu mɔɔ ye azonvolɛ kola ye yɛ la amuala ɛ?\n4 Baebolo ne maa yɛnwu ye wienyi kɛ Gyihova kola nwu ye azonvolɛ subane kpalɛ nee mɔɔ bɛkola bɛyɛ la. Kɛ neazo la, mekɛ mɔɔ bɛkpale Gedɛyɔn kɛ ɔhɔlie Nyamenle menli ne ɔvi bɛ agbɔvolɛ, Medeanema asa nu la, ɔzinle ɔ nwo kɛ anwumabɔvolɛ ne zele ye kɛ: ‘Nrenya katakyie, Gyihova nee wɔ lua la.’ Ɔda ali kɛ, wɔ zɔhane mekɛ ne ɛnee Gedɛyɔn ɛmbu ɔ nwo kɛ ɔle “nrenya katakyie.” Ɛnee ɔnlie ɔ nwo ɔnli, na ɔte nganeɛ kɛ ɔnrɛhola ɔnrɛlie Nyamenle menli ne, noko Gyihova nwunle ye wɔ adenle ngakyile zo. Ɔnwunle mɔɔ ɛnee Gedɛyɔn bahola ayɛ la yemɔti ɔluale ɔ nwo zo ɔliele Yizilayɛma.—Bɛgenga Maanlebuvolɛma 6:11-16.\n5 Ɛnee Gyihova lɛ Gedɛyɔn anu anwodozo kɛ ɔbahola yealie Yizilayɛma ɔluakɛ ɛnee Yenwu mɔɔ ɔbahola ye yɛ la. Kɛ neazo la, Gyihova anwumabɔvolɛ nwunle kɛ Gedɛyɔn vale ye anwosesebɛ muala wozole atoko. Anwumabɔvolɛ ne nwunle debie bieko. Wɔ Baebolo mekɛ nu, ɛnee ɛyazonlɛma ta wozo bɛ ma wɔ alie nwo amaa anwoma ne ava abonle ne ahɔ. Noko Gedɛyɔn wozole ye atoko ne wɔ sua nu amaa Medeanema annwu ye na bɛawua ye ma ne. Gyihova nwunle kɛ Gedɛyɔn yɛ gyima ɛsesebɛ, eza ɔkola ɔnwu kɛzi tɛnlabelɛ bie de la na ɔfi nrɛlɛbɛ nu ɔsi kpɔkɛ amaa esiane ando ye. Nɔhalɛ, Gyihova nwunle mɔɔ Gedɛyɔn bahola ayɛ la amuala, yemɔti ɔtetele ye ɔmanle ɔyɛle.\n6, 7. (a) Kɛzi ɛnee adwenle mɔɔ Gyihova lɛ ye wɔ ngapezonli Emɔso anwo la le ngakyile fi Yizilayɛma bie mɔ ɛdeɛ ne anwo ɛ? (b) Duzu a maa yɛnwu kɛ ɛnee Emɔso ze deɛ ɛ?\n6 Zɔhane ala a Gyihova nwunle mɔɔ ngapezonli Emɔso bahola ayɛ la amuala a. Wɔ sonla nye zo, ɛnee ye sonvolɛ ɛhye ɛngulo ɔ nwo edwɛkɛ na ɔnle sonla titile biala. Ɛnee ɔle mboaneneavolɛ na ɔyɛ feege ne mɔɔ bɛbu ye kɛ ɔle ehyianvolɛma aleɛ la anwo gyima. Noko Gyihova kpale Emɔso kɛ ɔhɔdea Yizilayɛ mbusua bulu ne mɔɔ ɛgyakyi Ye ɛzonlenlɛ la. Yizilayɛma bie mɔ zuzule kɛ ɔnfɛta gyima ɛhye.—Bɛgenga Emɔso 7:14, 15.\n7 Ɛnee Emɔso vi sua ekyi bie mɔɔ ɛde ɔ nwo la azo, noko ɛnee ɔze bɛ amaamuo nee bɛ arelemgbunli ne mɔ anwo edwɛkɛ dɔɔnwo. Ɛnee ɔze tɛnlabelɛ ɛtane mɔɔ Yizilayɛma wɔ nu nee maanle mɔɔ ɛbɔ bɛ ɛyia la anwo edwɛkɛ dɔɔnwo. Bie a ɔdele ɔvile gualilɛma ɛkɛ. (Emɔso 1:6, 9, 11, 13; 2:8; 6:4-6) Baebolo nwo mbɔlɔba bie mɔ ka Emɔso anwo edwɛkɛ kɛ ɔle kɛlɛvolɛ kpalɛ. Ɛnee ngapezonli ɛhye kpa edwɛkɛ agbɔkɛ mɔɔ ɔ bo ɛdelɛ ɛnyɛ se noko tumi wɔ nu la a kɛlɛ ye edwɛkɛ a. Nɔhalɛ nu, akɛnrasesebɛ mɔɔ Emɔso vale deanle ɛsɔfo Amazaya la manle ɔlale ali kɛ Gyihova kpale awie mɔɔ fɛta, na ɔkola ɔfa awie mɔɔ bie a sonla nye zo a ɔnfɛta la ɔdi ye bodane nwo gyima ɔmaa ɔyɛ boɛ.—Emɔso 7:12, 13, 16, 17.\n8. (a) Kɛzi Gyihova manle Devidi anwosesebɛ ɛ? (b) Duzu ati a edwɛkɛ mɔɔ wɔ Edwɛndolɛ 32:8 la bahola aboa menli mɔɔ ɛnlie bɛ nwo ɛnli la ɛ?\n8 Ɔle nɔhalɛ, Gyihova nwu mɔɔ ye sonvolɛ biala bahola ye yɛ la. Ɔzile Belemgbunli Devidi ahonle kɛ ɔbahile ye adenle, na ‘yeamaa ɔ nye ara ɔ nwo zo’ dahuu. (Bɛgenga Edwɛndolɛ 32:8.) Wɔnwu deɛmɔti edwɛkɛ ɛhye maa yɛ anwosesebɛ la ɔ? Ɔwɔ nuhua kɛ ɔdwu mekɛ ne bie a yɛnlie yɛ nwo yɛnli, noko Gyihova bahola aboa yɛ yeamaa yɛayɛ mɔɔ ɛnee yɛsuzu kɛ yɛnrɛhola ye yɛ la na yɛadwu yɛ bodane nwo. Kɛmɔ kilehilevolɛ kpalɛ kola boa sukoavo mɔɔ ɛnlɛ anwubielɛ wɔ ye debiezukoalɛ nu la, Gyihova noko kile yɛ adenle amaa yɛahola yɛayɛ mɔɔ yɛbahola ye yɛ la amuala. Ɔdua yɛ mediema mrenya nee mraalɛ anwo zo ɔboa yɛ. Adenle boni azo?\nFA WƆ ADWENLE SIE KPALƐ MƆƆ MENLI YƐ LA AZO\n9. Kɛ ɔkɛyɛ na yɛali Pɔɔlo folɛdulɛ ne mɔɔ se ‘yɛdwenle’ yɛ gɔnwo mɔ boɛyɛlɛ nwo la azo ɛ?\n9 Pɔɔlo dule Keleseɛnema kɔsɔɔti folɛ kɛ “awie biala mmadwenle ɔ ngomekye ye boɛyɛlɛ nwo na ɔdwenle ɔ gɔnwo mɔ noko ɛdeɛ nwo.” (Bɛgenga Felepaema 2:3, 4.) Adwenle mɔɔ wɔ Pɔɔlo folɛdulɛ ne anu la a le kɛ yɛbanwu mɔɔ awie mɔ bahola ayɛ la na yɛaboa bɛ. Saa awie kile yɛ nwo anyelielɛ wɔ anyuhɔlɛ bie mɔɔ yɛnyia ye la anwo a, kɛzi yɛte nganeɛ ɛ? Fane dɔɔnwo ne ala, ɔmaa yɛnyia ɛhulolɛ kɛ yɛbayɛ dɔɔnwo, yɛbayɛ mɔɔ yɛbahola la amuala. Zɔhane ala noko yɛɛ saa yɛnwu mɔɔ yɛ mediema diedima bahola ayɛ la a, yɛboa bɛ yɛmaa bɛnyia anyuhɔlɛ na bɛnyi sunsum nu a.\n10. Nwane mɔ titile a hyia yɛ moalɛ a?\n10 Nwane mɔ titile a hyia yɛ moalɛ a? Nɔhalɛ nu, yɛ kɔsɔɔti yɛhyia moalɛ ɔvi mekɛ mɔɔ kɔ mekɛ la. Noko, ngakula anzɛɛ mediema mɔɔ bɛzɔnenle bɛ ɛtɛkyɛle la ɔwɔ kɛ te nganeɛ kɛ bɛboka asafo ne anwo. Ɛhye bamaa bɛanwu kɛ bɛlɛ gyima bɛyɛ wɔ Gyihova asafo ne anu. Na saa ɔba ye kɛ bɛnyɛ ɛhwee anzɛɛ bɛngile mɔɔ bɛyɛ la anwo anyezɔlɛ a, ɔmaa bɛ sa nu to, bɛto bɛ adwenle nu mɔɔ bɛnnyia ɛhulolɛ kɛ bɛbayɛ dɔɔnwo, debie mɔɔ Nyamenle Edwɛkɛ ne maa bɛ anwosesebɛ kɛ ɔwɔ kɛ bɛyɛ la.—1 Tem. 3:1.\n11. (a) Kɛzi asafo nu kpanyinli bie boale adiema nrenya bie mɔɔ ɛnee se nyiane la ɛ? (b) Duzu a ɛsukoa ɛfi Julien anwubielɛ ne anu a?\n11 Adiema kpanyinli ko mɔɔ bɛfɛlɛ ye Ludovic la nyianle moalɛ wɔ ye mgbavolɛ nu na ɔka kɛ: “Meyɛ ye nzonlɛ kɛ saa mekile adiema bie anwo anyelielɛ a, ɔnyia anyuhɔlɛ ndɛndɛ.” Ludovic hanle vanenle adiema nrenya Julien mɔɔ ɛnee se nyiane la anwo kɛ: “Ɔluakɛ ɛnee Julien se nyiane noko ɔkulo kɛ ɔyɛ dɔɔnwo wɔ mekɛ mɔɔ ɔnlie ɔ nwo ɔnli la ati, ɔmaa ɔyɛ ngakyile. Noko menwunle kɛ ɔlɛ atiakunlukɛnlɛma na ɔkulo kɛ ɔboa mediema. Ɛhye ati, meandendɛ ɔ nyunlu, emomu menvale me adwenle menziele ye subane kɛnlɛma ne azo, ma membɔle mɔdenle memboale ye.” Nzinlii, bɛkpale ye kɛ asafo nu sonvolɛ, na kɛkala ɔle dahuu adekpakyelɛnli.\nBOA BƐ MAA BƐYƐ MƆƆ BƐBAHOLA YE YƐ LA AMUALA\n12. Saa awie bahola aboa awie a subane kpalɛ boni a ɔwɔ kɛ ɔnyia a? Maa neazo.\n12 Nɔhalɛ, saa yɛbahola yɛaboa awie mɔ yɛamaa bɛayɛ mɔɔ bɛbahola ye yɛ la amuala a, kyesɛ yɛfa nwunu yɛdi gyima. Kɛmɔ yɛnwunle ye wɔ Julien edwɛkɛ ne anu la, yɛbahola yɛanlea ye subane kpalɛ ne na yɛabu yɛ nye yɛagua ye bɛtɛɛyɛlɛ ne azo. Zɔhane a Gyisɛse yɛle ɛzoanvolɛ Pita a. Ɛnee Pita ɛnzi pi noko Gyisɛse hanle kɛ ɔbazi pi kɛ bodane la.—Dwɔn 1:42.\n13, 14. (a) Kɛzi Baanabase lale nwunu ali wɔ kpavolɛ Maake edwɛkɛ ne anu ɛ? (b) Kɛzi adiema kakula ko nyianle Maake moalɛ ne bie ɛ? (Nea mɔlebɛbo nvoninli ne.)\n13 Baanabase lale ɛhye bie ali hilele Dwɔn mɔɔ ye Wulomu duma a le Maake la. (Gyi. 12:25) Maake ‘boale’ Pɔɔlo nee Baanabase wɔ bɛ edwɛkpatɛlɛvolɛ adendulɛ ne mɔɔ lumua la anu. Noko, mekɛ mɔɔ bɛdwule Pamefelea la, Maake gyakyile bɛ ɛkɛ ne ziale hɔle. Ɛnee ɔwɔ kɛ bɛ ngome bɛkɔfa adenle bie mɔɔ nwule wɔ zo la azo bɛkɔ sɔlɔ. (Gyi. 13:5, 13) Ɔbayɛ kɛ Baanabase bule ɔ nye guale pi mɔɔ ɛnee Maake ɛnzi la azo na nzinlii ɔvale nwolɛ adenle ne ɔtetele ye. (Gyi. 15:37-39) Ɛhye boale kpavolɛ ɛhye ɔmanle ɔrayɛle Gyihova sonvolɛ mɔɔ bɔ mɔdenle. Ɔyɛ anyelielɛ kɛ mekɛ mɔɔ bɛdole Pɔɔlo efiade wɔ Wulomu la, Maake hɔnleanle ye na ɔvale Pɔɔlo ahyebizalɛ ɔhɔmanle Keleseɛnema mɔɔ ɛnee wɔ Kɔlɔsae la. Pɔɔlo hanle ɔ nwo edwɛkɛ kpalɛ. (Kɔl. 4:10) Nea kɛzi Baanabase anye balie wɔ mekɛ mɔɔ Pɔɔlo bɔbɔ hanle kɛ Maake ɛraboa ye la ɛ!—2 Tem. 4:11.\n14 Alexandre mɔɔ bɛkpa ye kɛ asafo nu kpanyinli kenlensa ye la ka kɛzi adiema bie mɔɔ lɛ nwunu boale ye la anwo edwɛkɛ kɛ: “Mekɛ mɔɔ mele kakula la, ɛnee ɔyɛ se ɔmaa me kɛ mebayɛ nzɛlɛlɛ wɔ bagua nu. Kpanyinli ko hilele me kɛzi mebazie me nwo diinyi meayɛ nzɛlɛlɛ la. Kɛ anrɛɛ ɔbabu ɔ nye yeagua me nwo zo la, ɛnee ɔmaa meta meyɛ nzɛlɛlɛ wɔ debiezukoalɛ nee daselɛlilɛ ayia bo. Yeangyɛ biala menyianle anwodozo.”\n15. Kɛzi Pɔɔlo hanvole ɔ mediema ɛ?\n15 Saa yɛnwu subane kpalɛ bie wɔ Keleseɛnenli bie anwo a, asoo yɛka kɛzi yɛ nye die ye subane kpalɛ ne anwo la ɔ? Wɔ Wulomuma tile 16 ne, Pɔɔlo bobɔle ɔ gɔnwo mɔ mɔɔ bo 20 la aluma wɔ bɛ subane kpalɛ ne ati. (Wulo. 16:3-7, 13) Kɛ neazo la, Pɔɔlo hanle kɛ ɛnee Andulonaekɛse nee Dwuniase ɛva mekɛ tendenle ɛzonle Kelaese ɛdɛla ye ɔvale ɔzile bɛ kpundiigyinlanlɛ ne azo. Pɔɔlo eza hanvole Wulufɛse ɔ nli, wɔ ɛlɔlɛ mɔɔ ɔlale ye ali ɔhilele ye la anwo.\nFrédéric (bɛne zo) zile Rico adua kɛ ɔhɔ zo ɔzonle Gyihova (Nea ɛdendɛkpunli 16)\n16. Duzu a bahola avi nganvolɛ mɔɔ ɛbava wɔamaa kakula bie la anu ara a?\n16 Saa yɛkanvo yɛ mediema nɔhalɛ nu a, nvasoɛ dɔɔnwo bavi nu ara. Maa yɛva kakula nrenya bie mɔɔ bɛfɛlɛ ye Rico mɔɔ ɛnee wɔ France mɔɔ ɔ sa nu dole ɔluakɛ ye papa mɔɔ ɛnle diedinli dwazole tiale ye kɛ ɔnrɛmaa bɛnrɛzɔne ye la kɛ neazo. Rico nyianle adwenle kɛ, ɔwɔ kɛ ɔkendɛ kɔkpula kɛ ɔbanyia ɛvolɛ 18 kolaa na yeahola yeazonle Gyihova. Eza ɔlile nyane kɛ bɛgolole ɔ nwo wɔ sukulu la. Frédéric mɔɔ le asafo nu kpanyinli mɔɔ bɛzele ye kɛ ɔ nee kakula nrenya ne ɛzukoa debie la, ka kɛ: “Mengavole Rico ɔluakɛ dwazotia ne ɛhile kɛ yeva akɛnrasesebɛ yela ye diedi ne ali.” Nganvolɛ ɛhye mɔ manle Rico anwosesebɛ wɔ ye kpɔkɛ mɔɔ ɔbɔle kɛ ɔbayɛ neazo kpalɛ la anu na yeboa ye yemaa yebikye ɔ ze. Rico nyianle ɛvolɛ 12 la bɛzɔnenle ye.\nJérôme (fema zo) boale Ryan manle ɔfɛtale edwɛkpatɛlɛvolɛ (Nea ɛdendɛkpunli 17)\n17. (a) Kɛzi yɛkola yɛboa yɛ mediema yɛmaa bɛnyia anyuhɔlɛ ɛ? (b) Kɛzi edwɛkpatɛlɛvolɛ bie hilele anyelielɛ wɔ ngakula mrenya bie anwo ɛ, na boni a vi nu rale a?\n17 Kenle biala mɔɔ yɛkɛhile anyezɔlɛ wɔ gyimalilɛ bie mɔɔ yɛ diema bie kɛyɛ ye kpalɛ anzɛɛ yɛkɛyɛ bɛ mo wɔ bɛ mɔdenlebɔlɛ nwo la, yɛmaa bɛ anwosesebɛ bɛsonle Gyihova kpalɛ. Sylvie, * mɔɔ ɛva ɛvolɛ dɔɔnwo ɛzonle wɔ France Bɛtɛle la, hanle kɛ mediema mraalɛ bahola ahanvo mediema mrenya ne mɔ. Ɔhanle kɛ mraalɛ bahola ahile anyezɔlɛ wɔ ninyɛne dɔɔnwo mɔɔ bɛkɛyɛ ye nzonlɛ la anwo. Yemɔti, “bɛ anwosesebɛmanlɛ ne bahola ado mɔɔ mediema mrenya mɔɔ bɛlɛ anwubielɛ kɛha la azo.” Ɔvale ɔzɔle zo kɛ: “Mebu nganvolɛ kɛ ɔle ɛzonlelilɛ.” (Mrɛ. 3:27) Jérôme, mɔɔ le edwɛkpatɛlɛvolɛ wɔ French Guiana ɛboa mgbavolɛ dɔɔnwo ɛmaa bɛlɛyɛ edwɛkpatɛlɛvolɛ gyima. Ɔka kɛ: “Menwu ye kɛ saa mekanvo ngakula mrenya wɔ edwɛkɛ fɔɔnwo bie mɔ mɔɔ bɛkɛha ye wɔ daselɛlilɛ nu anzɛɛ wɔ bɛ mualɛ mɔɔ bɛziezie ye kpalɛ bɛmaa la anwo a, ɔmaa bɛnyia anwodozo. Ɔlua ɛhye azo, ɔmaa bɛkola bɛyɛ dɔɔnwo.”\n18. Duzu ati a mediema mgbavolɛ mɔɔ yɛ nee bɛ bayɛ gyima la azo lɛ nvasoɛ ɛ?\n18 Yɛbahola yɛamaa yɛ mediema anyia sunsum nu anyuhɔlɛ, ɔlua gyima mɔɔ yɛ nee bɛ babɔ nu ayɛ la azo. Kpanyinli bie bahola aha ahile adiema kakula mɔɔ ɔze kɔmputa nye zo kpalɛ la kɛ ɔpelente edwɛkɛ bie ɔvi jw.org ne azo ɔmaa mediema mɔɔ bɛ nye ɛvi la, na ɛhye bahola amaa mediema ɛhye mɔ mɔɔ bɛnlɛ kɔmputa la anwosesebɛ. Anzɛɛ, saa ɛlɛyɛ gyima wɔ Belemgbunlililɛ Asalo ne anwo a, kɛmɔti a ɛndo ɛsalɛ ɛnvɛlɛ kakula nrenya bie ɛmboka ɛ nwo ɛ? Ninyɛne zɛhae mɔ mɔɔ ɛbavi wɔ ɛhulolɛ nu wɔayɛ la bamaa wɔanyia adenle wɔahanvo ngakula na ɛ nee bɛ abɔ adawu.—Mrɛ. 15:23.\nSIEZIE Ɛ NWO MAA KENLEBIE\n19, 20. Duzu ati a ɔwɔ kɛ yɛboa awie mɔ yɛmaa bɛnyia anyuhɔlɛ ɛ?\n19 Mekɛ mɔɔ Gyihova kpale Dwɔhyua kɛ ɔli Yizilayɛma ati la, eza ɔzele Mosisi kɛ “si ye ahonle na maa ye anwosesebɛ.” (Bɛgenga Mɛla ne 3:28.) Menli dɔɔnwo ɛlɛba asafo ne anu. Keleseɛnema amuala—tɛ mgbanyima ne mɔ angome—bahola aboa mediema mrenya ngakula nee fofolɛma bɛamaa bɛayɛ mɔɔ bɛbahola ye yɛ la amuala. Ɔlua zo, menli dɔɔnwo bava bɛ nwo awula dahuu ɛzonlenlɛ gyima ne anu, na bɛ nuhua dɔɔnwo ‘ahola ahilehile’ awie mɔ.—2 Tem. 2:2.\n20 Saa yɛwɔ asafo mɔɔ bɛ nwo zonle anzɛɛ ekpunli ekyi mɔɔ ɛlɛba arayɛ asafo bɔbɔ la anu a, bɛmaa yɛziezie yɛ nwo yɛmaa kenlebie. Debie mɔɔ nwolɛ hyia kpalɛ la a le kɛ, yɛbazukoa Gyihova mɔɔ nwu ninyɛne kpalɛ mɔɔ ye azonvolɛ yɛ ye dahuu la.\n^ ɛden. 17 Tɛ ye duma kpalɛ ɔ.\n“Nea Kɛ Ɛsi Ɛtudu Ɛ Gyakɛ La” Na Kɔ Ɛ Nyunlu\nBɛboa Mediema Mɔɔ Bɛbɔ Bɛ Ewole La—Adenle Boni Azo?\n“Kulo Awulae Wɔ Nyamenle Ne”\n“Kulo Ɛ Gɔnwo Kɛ Ɛdawɔ Ɛ Nwo”\nAsoo Ɛbu Awie Mɔ Bɛtɛɛyɛlɛ Kɛmɔ Gyihova Bu Ye La?\nEdwɛkɛ ne Mbuluku mɔɔ ɛtwe la anwo edwɛkɛ ƐZINZALƐ ARANE—DEBIEZUKOALƐ ƐDEƐ June 2014\nƐZINZALƐ ARANE—DEBIEZUKOALƐ ƐDEƐ June 2014


Agolobɛnwoma ɛndwenle ɛzɛkyelɛ mɔɔ ɛlɛba la anwo (1-7)\n3 Alɔvolɛ, ɛhye a le me kɛlata mɔɔ tɔ zo nwiɔ mɔɔ melɛkɛlɛ bɛ a, na kɛ mɔɔ menganle ye wɔ alimoa ɛdeɛ ne anu la, mekakyehakye bɛ adwenle amaa nuhua ala ɛkɛ ne wienyi, 2 na bɛahakye edwɛkɛ mɔɔ ngapezoma nwuanzanwuanza ne mɔ ɛha ɛdo ɛkɛ ne yɛɛ mɛla ne mɔɔ Awulae nee Ngoanedievolɛ ne ɛlua bɛ ɛzoanvolɛma ne anwo zo ɛva ɛmaa bɛ la. 3 Mɔɔ limoa la, bɛnwu ɛhye kɛ mekɛ mɔɔ li awieleɛ la anu agolobɛnwoma mɔɔ di bɛ atiakunluwɔzo nzi la bara na bɛagolo bɛ nwo 4 bɛaha kɛ: “Ye ɛralɛ ne mɔɔ bɛbɔ nwolɛ ɛwɔkɛ la wɔ nienwu? Nea, ɔvi kenle mɔɔ yɛ nlenyia mɔ lale wɔ ewule nu la, kɛ debie biala de, ɔvi abɔdeɛ mɔlebɛbo la a ɔde a.” 5 Na bɛ nye fuu bɛmaa bɛ rɛle fi edwɛkɛ ɛhye kɛ dɛba ne ɛnee anwuma wɔ ɛkɛ na ɔlua Nyamenle edwɛkɛ zo azɛlɛ mɔɔ gyi ye kpundii la vi nzule nu rale na ɛnee nzule ɛbɔ ye ɛyia; 6 na ɔlua zo a nzule yile zɛkyele ewiade ne mɔɔ ɛnee wɔ ɛkɛ ne wɔ zɔhane mekɛ ne la. 7 Na ɔlua edwɛkɛ ko ne ala azo bɛva anwuma nee azɛlɛ ne mɔɔ wɔ ɛkɛ ne la bɛzie ɛkɛ bɛmaa senle na bɛlɛfa bɛahendɛ ndɛnebualɛ kenle ne nee amumuyɛma ɛzɛkyelɛ ne. 8 Noko alɔvolɛ, bɛmmamaa bɛ rɛle fi ɛhye kɛ kenle ko le Gyihova* anye zo ɛvolɛ apenle ko, yɛɛ ɛvolɛ apenle ko le ɔ nye zo kenle ko. 9 Gyihova* ɛngyɛ ye ɛwɔkɛ nwo kɛ mɔɔ bie mɔ bu ye kɛ ɔkyɛ la, emomu ɔlɛ bɛ nwo abotane ɔluakɛ ɔngulo kɛ bɛsɛkye awie biala, emomu ɔkulo kɛ menli kɔsɔɔti nu bɛ nwo. 10 Na Gyihova* kenle ne bara ye kɛ awule la, nuhua a anwuma bava ɛnelɛ kpole apɛ nu a, na ninyɛne mɔɔ ɛlɔ katukatu la baholo, na azɛlɛ ne nee nuhua gyima bala ali. 11 Kɛmɔ ninyɛne ɛhye mɔ amuala baholo wɔ adenle zɛhae azo la ati, bɛdwenle menli holɛ ko mɔɔ ɔwɔ kɛ bɛyɛ ye wɔ ɛbɛlabɔlɛ nwuanzanwuanza nee nyamenlezonlenlɛ kpalɛ nu la anwo, 12 wɔ mekɛ mɔɔ bɛlɛkendɛ na bɛamaa Gyihova* kenle ne ɛralɛ ayɛ ndɛndɛ wɔ bɛ adwenle nu la,* nuhua a bɛbazɛkye anwuma wɔ sendɔlɔra nu na ninyɛne ne mɔɔ ɛlɔ katukatu la aholo a! 13 Na kɛ mɔɔ ye ɛwɔkɛ ne kile la, yɛlɛkendɛ anwuma fofolɛ nee azɛlɛ fofolɛ, na ɛhye mɔ anu a tenleneyɛlɛ badɛnla a. 14 Ɛhye ati alɔvolɛ, kɛmɔ bɛlɛkendɛ ninyɛne ɛhye mɔ la ati, bɛbɔ mɔdenle kɛ awieleɛ bɔkɔɔ ne bɛbanwu bɛ kɛ ngehanleɛ nee dɛne biala ɛnle bɛ nwo na bɛde anzodwolɛ nu. 15 Bieko, bɛbu yɛ Awulae abotane ne kɛ ngoanelielɛ kɛ mɔɔ yɛ diema kulovolɛ Pɔɔlo noko luale nrɛlɛbɛ ne mɔɔ bɛva bɛmaa ye la azo hɛlɛle bɛ la, 16 ɔhanle ɛhye mɔ anwo edwɛkɛ kɛ mɔɔ ɔyɛ ye wɔ ye ngɛlata ne mɔ amuala anu la. Noko ninyɛne bie mɔ mɔɔ bɛ bo ɛdelɛ yɛ se la wɔ nu, na bɛdabɛ mɔɔ bɛtɛkilehilele bɛ na bɛnzi pi la kyibehyiba ninyɛne ɛhye mɔ, kɛ mɔɔ bɛyɛ Ngɛlɛlera ne mɔɔ ɛha la bɛfa bɛsɛkye bɛ nwo la. 17 Zɔhane ati, bɛmɛ alɔvolɛ, kɛmɔ bɛze ɛhye dɛba la ati, bɛnlea boɛ na mɛladonlɛma anlua bɛ nvonleɛ zo ambɛlɛbɛla bɛ na mekɛ mɔɔ bɛgyi ye kpundii* la bɛandɔ aze. 18 Kyɛkyɛ, emomu bɛhɔ zolɛ bɛnyi wɔ yɛ Awulae nee Ngoanedievolɛ Gyisɛse Kelaese ɛlolɛ nee ɔ nwo ndelebɛbo nu. Yemɔ a anyunlunyia ɛha ye ɛnɛ nee dahuu a. Amen.\n^ Anzɛɛ “bɛ nye ala kenle ne ɛsesebɛ la.”


Mateyu 2 | Yintanɛte Zo Baebolo | Ewiade Fofolɛ Ngilebɛbo\nMateyu Edwɛkpa 2:1-23\nNwɔlɔra neɛnleanuma ɛkpɔlalɛ (1-12)\nBɛnriandile bɛhɔle Yigyibiti (13-15)\nHɛlɔdo ku ngakula mrenyia (16-18)\nBɛziale bɛhɔle Nazalɛte (19-23)\n2 Mɔɔ bɛwole Gyisɛse wɔ Bɛtelɛhɛm+ mɔɔ wɔ Dwudiya wɔ Belemgbunli Hɛlɔdo*+ mekɛ zo la, nea! nwɔlɔra neɛnleanuma* bie vi Aduduleɛ rale Gyɛlusalɛm, 2 rabizale kɛ: “Nienwu a Dwuuma belemgbunli ne mɔɔ bɛwo ye la wɔ a?+ Ɔluakɛ yɛnwunle ye ɛwɔlɔra ne wɔ Aduduleɛ lɔ, na yɛra kɛ yɛbahoto ye.”* 3 Mekɛ mɔɔ Belemgbunli Hɛlɔdo nee menli mɔɔ wɔ Gyɛlusalɛm amuala dele ɛhye la, bɛ adwenle zɛkyele. 4 Ɔyiale ɛsɔfo mgbanyinli nee mɛla kilehilevolɛma* ne amuala, na ɔbizale bɛ ɛleka mɔɔ bɛbawo Kelaese ne* la. 5 Bɛbuale ye kɛ: “Wɔ Bɛtelɛhɛm+ mɔɔ wɔ Dwudiya la, ɔluakɛ mɔɔ ngapezonli ne hɛlɛle la ɛne: 6 ‘Na wɔmɔ, O Bɛtelɛhɛm mɔɔ wɔ Dwuda maanle nu la, ɛnle sua ekyi wɔ Dwuda amɛnladoma avinli, ɔluakɛ wɔ nuhua yɛɛ amɛnlado mɔɔ banlea me menli Yizilayɛma la bavi ara a.’”+ 7 Yemɔti Hɛlɔdo vɛlɛle nwɔlɔra neɛnleanuma ne ahane na ɔbizale bɛ mekɛ fɔɔnwo ne mɔɔ ɛwɔlɔra ne vindele la. 8 Akee ɔzoanle bɛ wɔ Bɛtelɛhɛm, na ɔhanle kɛ: “Bɛhɔkpondɛ kakula ne kpalɛ, na saa bɛnwu ye a bɛrabɔ me amaneɛ na medame noko mengɔngoto ye bie.” 9 Bɛdiele belemgbunli ne bɛwiele la, bɛzile nu bɛhɔle, na nea! ɛwɔlɔra ne mɔɔ bɛnwunle ye wɔ Aduduleɛ nehane+ la lile bɛ nyunlu too ɔhɔgyinlanle ɛleka mɔɔ kakula ne wɔ la anwuma. 10 Bɛnwunle ɛwɔlɔra ne la, bɛ nye liele kpole kpalɛ. 11 Na mekɛ mɔɔ bɛhɔle sua ne anu la, bɛnwunle kakula ne nee ye mame Mɛle, na bɛhotole ye.* Eza bɛbukebukele bɛ ninyɛne ne mɔ azo na bɛmaanle ye ahyɛlɛdeɛ—nvutuke nee ɛyɛlɛvuanlɛ yɛɛ alufuanlɛ. 12 Noko kɛmɔ Nyamenle bɔle bɛ kɔkɔ wɔ ɛlalɛ nu+ kɛ bɛmmasia bɛkɔ Hɛlɔdo ɛkɛ ne bieko la ati, bɛluale adenle gyɛne zo bɛhɔle bɛ maanle nu. 13 Mɔɔ bɛhɔle la, nea! Gyihova* anwumabɔvolɛ yele ɔ nwo hilele Dwosefi wɔ ɛlalɛ nu,+ na ɔzele ye kɛ: “Dwazo, fa kakula ne nee ye mame nriandi kɔ Yigyibiti, na tɛnla ɛkɛ kɔkpula kɛ me nee wɔ badendɛ la, ɔluakɛ Hɛlɔdo barakpondɛ kakula ne ahu ye.” 14 Yemɔti Dwosefi dwazole nɔe ne na ɔvale kakula ne nee ye mame ɔhɔle Yigyibiti. 15 Ɔdɛnlanle ɛkɛ ne too Hɛlɔdo wule. Ɛhye maanle edwɛkɛ mɔɔ Gyihova* luale ye ngapezonli ne anwo zo hanle la rale nu kɛ: “Menvɛlɛle me ra nrenyia ne menvile Yigyibiti.”+ 16 Mɔɔ Hɛlɔdo nwunle kɛ nwɔlɔra neɛnleanuma ne ɛbɛlɛbɛla ye la, ɔvale ɛya kpole, yemɔti ɔzoanle ɔmaanle bɛhɔhunle ngakula mrenyia mɔɔ bɛwɔ Bɛtelɛhɛm nee ye maanzinli ne mɔ anu, mɔɔ bɛli ɛvolɛ nwiɔ anzɛɛ bɛtɛdwule la amuala, kɛ mɔɔ nwɔlɔra neɛnleanuma ne hilele ye mekɛ ne la.+ 17 Ɛhye maanle edwɛkɛ ne mɔɔ bɛluale ngapezonli Gyɛlɛmaya anwo zo bɛhanle la rale nu kɛ: 18 “Bɛdele ɛnelɛ bie wɔ Releema, ɛzunlɛ nee awolɛyelɛ dɔɔnwo. Relahyɛle ɔ,+ ɔlɛsu ɔ mra, na bɛkyekye ɔ rɛle a ɔmkponle, ɔluakɛ bɛnle ɛkɛ ne bieko.”+ 19 Mekɛ mɔɔ Hɛlɔdo wule la, nea! Gyihova* anwumabɔvolɛ yele ɔ nwo hilele Dwosefi wɔ ɛlalɛ nu+ wɔ Yigyibiti 20 na ɔhanle kɛ: “Dwazo, fa kakula ne nee ye mame na kɔ Yizilayɛ maanle nu, ɔluakɛ menli mɔɔ ɛnee ɛlɛkpondɛ kakula ne ahu ye la ɛwu.” 21 Yemɔti ɔdwazole na ɔvale kakula ne nee ye mame ɔhɔle Yizilayɛ azɛlɛ zo. 22 Na mɔɔ ɔdele kɛ Aakɛleeyɛse ɛli ye papa Hɛlɔdo agya na ɔlɛdi belemgbunli wɔ Dwudiya la, ɔzulole kɛ ɔbahɔ ɛkɛ. Eza kɛmɔ Nyamenle bɔle ye kɔkɔ wɔ ɛlalɛ nu+ la ati, ɔhɔle Galeli maanzinli nu.+ 23 Na ɔhɔdɛnlanle sua bie mɔɔ bɛfɛlɛ ye Nazalɛte la azo,+ amaa edwɛkɛ ne mɔɔ ngapezoma ne hanle la ara nu kɛ: “Bɛbavɛlɛ ye Nazalɛtenli.”*+\n^ Anzɛɛ “ngonyiama.”\n^ Anzɛɛ “yɛbabɔ yɛ ti aze yɛamaa ye.”\n^ Anzɛɛ “bɛbɔle bɛ ti aze bɛmaanle ye.”\n^ Bie a ɔvi Hibulu edwɛkɛkpɔkɛ “ɛfifilɛ” anu.


Awulae Nɔsolɛ Aleɛ Ne—Duzu Ati A Kɛzi Gyihova Alasevolɛ Di Ye La Le Ngakyile Fi Ɛzonlenlɛ Mɔɔ Ɛha La Ɛdeɛ Ne Anwo A?\nKENGA YE WƆ Afrikaans Albanian Amharic Arabic Armenian Armenian (West) Azerbaijani Azerbaijani (Cyrillic) Bashkir Basque Bassa (Cameroon) Batak (Toba) Bicol Bislama Boulou Brazil Mumule Aneɛ Bulgarian Cambodian Catalan Cebuano Chavacano Chichewa Chile Mumule Aneɛ Chin (Hakha) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Colombia Mumule Aneɛ Croatian Czech Danish Dutch Efik English Estonian Fante Faroese Fijian Finnish Fon French Ga Galician Georgian German Giliki Guarani Gujarati Gun Haitian Creole Hausa Hibulu Hiligaynon Hungarian Iban Igbo Iloko Indonesian Ireland Mumule Aneɛ Isoko Italian Japanese Kachin Kannada Karen (S'gaw) Kazakh Kazakh (Arabic) Kikaonde Kikuyu Kinyarwanda Kirghiz Kirundi Kongo Korea Mumule Aneɛ Korean Lingala Lithuanian Low German Malagasy Malay Malayalam Maltese Mam Mauritian Creole Mazatec (Huautla) Mingrelian Myanmar Nahuatl (Central) Nahuatl (Huasteca) Nahuatl (Northern Puebla) Ndau Ndebele (Zimbabwe) Nepali Ngabere Norwegian Nzema Oromo Pangasinan Persian Polish Portuguese (Brazil) Portuguese (European) Punjabi Quechua (Cuzco) Rarotongan Romanian Russian Samoan Sepedi Serbian (Cyrillic) Serbian (Roman) Setswana Shona Silozi Sinhala Slovak Slovenian Solomon Islands Pidgin Spain Mumule Aneɛ Spanish Sunda Swahili Swedish Sãotomense Tagalog Tahitian Tajiki Tamil Tarascan Tatar Telugu Tetun Dili Thai Tigrinya Tiv Tojolabal Tongan Totonac Turkish Turkmen Tzeltal Uighur (Cyrillic) Ukrainian Urdu Uzbek Uzbek (Roman) Valencian Venda Vietnamese Welsh Xhosa Yoruba Zapotec (Lachiguiri) Zulu\nDuzu Ati A Kɛzi Gyihova Alasevolɛ Di Awulae Nɔsolɛ Aleɛ Ne La Le Ngakyile Fi Ɛzonlenlɛ Mɔɔ Ɛha La Ɛdeɛ Ne Anwo A?\nYɛdi mɔɔ Baebolo ne ka la azo pɛpɛɛpɛ wɔ mekɛ mɔɔ yɛlɛdi Awulae Nɔsolɛ Aleɛ ne mɔɔ eza bɛfɛlɛ ye “Awulae aleɛ ne,” Nɔsolɛ Aleɛ Mɔɔ Li Awieleɛ yɛɛ Gyisɛse Ewule Ngakyelɛlilɛ ne la. (1 Kɔlentema 11:20; King James Version) Mɔɔ nee ɛhye le ngakyile la, diedi mɔɔ ɛzonlenlɛ ngakyile ne mɔ lɛ ye yɛɛ kɛzi bɛdi Awulae Nɔsolɛ Aleɛ ne la ɛngyi Baebolo ne azo.\nAwulae Nɔsolɛ Aleɛ ne bodane a le kɛ yɛfa yɛahakye Gyisɛse na yɛala anyezɔlɛ ali wɔ afɔle mɔɔ yɛdayɛ ti ɔbɔle la anwo. (Mateyu 20:28; 1 Kɔlentema 11:24) Awulae Nɔsolɛ Aleɛ ne ɛnle ɛzonlenlɛ nu debie anzɛɛ nyɛleɛ bie mɔɔ maa bɛnyia ɛlolɛ nee ɛtanefakyɛ a. * Baebolo ne kilehile kɛ, saa yɛnyia Gyisɛse anu diedi a, yɛɛ bɛbava yɛ ɛtane bɛahyɛ yɛ a na tɛ ɛzonlenlɛ nu debie mɔɔ yɛta yɛyɛ la ɔ.—Wulomuma 3:25; 1 Dwɔn 2:1, 2.\nGyisɛse maanle ye ɛdoavolɛma mɛla kɛ bɛli Awulae Nɔsolɛ Aleɛ ne, noko yeangile fane dodo mɔɔ ɔwɔ kɛ bɛdi ye la. (Luku 22:19) Bie mɔ te nganeɛ kɛ ɔwɔ kɛ bɛdi ye siane biala, yɛɛ bie mɔ noko te nganeɛ kɛ ɔwɔ kɛ bɛdi ye dapɛne dapɛne, dahuu biala, fane dɔɔnwo wɔ kenle ko biala anu anzɛɛ kɛzi awie biala te nganeɛ kɛ ɔfɛta la. Noko akee, ninyɛne bie mɔ mɔɔ ɔwɔ kɛ awie suzu nwolɛ la bie mɔ ɛne.\nGyisɛse vale Awulae Nɔsolɛ Aleɛ ne ziele ɛkɛ wɔ kenle mɔɔ ɛnee bɛdi Dwuuma Akpabɛnwo ne la na kenle zɔhane ɛlɛkɔ ye awieleɛ la yɛɛ ɔwule a. (Mateyu 26:1, 2) Ɛhye ɛnle edwɛkɛ mɔɔ nee edwɛkɛ ɛyia ala. Ngɛlɛlera ne fa Gyisɛse afɔlebɔlɛ ne toto Akpabɛnwo boaneralɛ ne anwo. (1 Kɔlentema 5:7, 8) Ɛnee bɛdi Akpabɛnwo ne ko pɛ ɛvolɛ biala. (Adendulɛ 12:1-6; Sɛlɛvolɛma 23:5) Zɔhane ala a, ɛnee alimoa Kilisienema di Gyisɛse ewule Ngakyelɛlilɛ ne ko pɛ ɛvolɛ biala a, * na Gyihova Alasevolɛ noko di Baebolo neazo zɔhane anzi.\nKenle yɛɛ mekɛ\nAdenle mɔɔ Gyisɛse luale zo vale Ngakyelɛlilɛ ne ziele ɛkɛ la maa yɛnwu fane dodo nee kenle yɛɛ mekɛ fɔɔnwo mɔɔ ɔwɔ kɛ yɛdi ye la. Ɔvale ɛvoyia ne ɔziele ɛkɛ wɔ mekɛ mɔɔ ewia ne ɛhɔdɔ wɔ Naesan 14, ɛvolɛ 33 Y.M., kɛ mɔɔ Baebolo ne kile la. (Mateyu 26:18-20, 26) Ɛvolɛ biala, yɛkɔ zo yɛdi Ngakyelɛlilɛ ne wɔ kenle ɛhye yɛfa yɛsukoa alimoa Kilisienema ne. *\nƆwɔ nu kɛ ɛnee Naesan 14, ɛvolɛ 33 Y.M. le Yalɛ, noko ɛvolɛ biala, kenle mɔɔ ɔwɔ kɛ yɛfa yɛdi ɛvoyia zɔhane la bahola azi kenle biala wɔ dapɛne ne anu. Ɛvolɛ biala, kɛ anrɛɛ yɛbalua Dwuuma kalenda mɔɔ wɔ ɛkɛ ne ɛnɛ la azo na yɛanwu kenle mɔɔ Naesan 14 bazi la, yɛdua adenle ko ne ala mɔɔ ɛnee bɛfa bɛdi gyima wɔ Gyisɛse mekɛ zo la azo a yɛyɛ zɔ a. *\nPaano yɛɛ nwanye\nPaano mɔɔ mgbɔvonle ɛnle nu nee nwanye kɔkɔlɛ ne mɔɔ hale wɔ mekɛ mɔɔ bɛlile Akpabɛnwo ɛvoyia ne bɛwiele la bie a Gyisɛse vale lile gyima a. (Mateyu 26:26-28) Yɛdayɛ noko yɛfa paano mɔɔ mgbɔvonle anzɛɛ debie gyɛne ɛnle nu yɛɛ nwanye kɔkɔlɛ mɔɔ debie biala ɛnle nu la yɛfa yɛsukoa Gyisɛse neazo ne.\nƐzonlenlɛ bie mɔ fa paano mɔɔ mgbɔvonle anzɛɛ yiisi wɔ nu la di gyima, noko wɔ Baebolo ne anu bɛta bɛfa mgbɔvonle bɛgyinla ɛkɛ bɛmaa ɛtane. (Luku 12:1; 1 Kɔlentema 5:6-8; Galeehyeama 5:7-9) Ɛhye ati, paano mɔɔ mgbɔvonle anzɛɛ debie biala ɛnle nu la ala a bafɛta amaa Kelaese nwonane ne mɔɔ ɛtane biala ɛnle nu la. (1 Pita 2:22) Debie bieko mɔɔ ɔngyi Baebolo ne azo mɔɔ bɛfa bɛdi gyima la a le nwanye mɔɔ ɔmbo mɔɔ bɛva bɛzie nwanye mɔɔ ɔbo agyakɛ anu la. Asɔne bie mɔ yɛ zɔ ɔlua adwenle mɔɔ bɛlɛ kɛ Baebolo ne tua nza la ati, noko ɛhye ɛngyi ngɛlɛlera ne azo.—1 Timote 5:23.\nPaano ne nee nwanye ne ɛnle nwonane nee mogya mumua ne\nPaano mɔɔ mgbɔvonle ɛnle nu nee nwanye kɔkɔlɛ ne mɔɔ bɛfa bɛdi gyima wɔ Ngakyelɛlilɛ ne abo la le Kelaese nwonane nee ye mogya ne anwo sɛkɛlɛneɛ ala. Ɔngakyi wɔ nwanwane adenle zo anzɛɛ bɛnva Gyisɛse nwonane nee mogya ne bɛnfonla ye kɛ mɔɔ bie mɔ te nganeɛ la. Suzu mɔɔ Ngɛlɛlera ne ka wɔ ndelebɛbo ɛhye anwo la anwo.\nSaa Gyisɛse zele ye ɛdoavolɛma ne kɛ bɛnlo ye mogya ne a, ɛnee ɔkile kɛ ɔhanle kɛ bɛbulu Nyamenle mɛla mɔɔ tia mogya mɔɔ bɛfa bɛdi gyima la azo. (Mɔlebɛbo 9:4; Gyima ne 15:28, 29) Ɛhye ɛnrɛzi, ɔluakɛ Gyisɛse ɛnrɛhile menli kɛ bɛbulu Nyamenle mɛla mɔɔ fale kɛzi mogya le nwuanzanwuanza la azo ɛlɛ.—Dwɔn 8:28, 29.\nSaa ɛnee ɛzoanvolɛma ne ɛlɛno Gyisɛse mogya a, anrɛɛ ɔnrɛhola ɔnrɛha kɛ “bɛbahwi” ye mogya bɛagua mɔɔ ɔkile kɛ bɔ zo mɔɔ ɔbabɔ ye afɔle ne a.—Mateyu 26:28.\nGyisɛse bɔle ye afɔle ne “kokye.” (Hibuluma 9:25, 26) Ɔti saa paano ne yɛɛ nwanye ne hakyile yɛle ɔ nwonane yɛɛ mogya wɔ Awulae Nɔsolɛ Aleɛ ne abo a, ɛnee bɛbɔle afɔle ne fane nwiɔ.\nGyisɛse hanle kɛ: “Bɛhɔ zo bɛyɛ ɛhye bɛva bɛhakye me,” yeanga kɛ “yɛbɔ afɔle yɛhakye ye.”—1 Kɔlentema 11:24.\nMenli mɔɔ bɛdie bɛdi kɛ paano ne nee nwanye ne kakyi yɛ Gyisɛse nwonane nee ye mogya mumua ne la ka ye zɔ ɔlua kɛzi Baebolo ngilebɛbo bie mɔ wula ngyehyɛnu zɔhane la ati. Kɛ neazo la, bɛka kɛ Gyisɛse hanle nwanye ne anwo edwɛkɛ kɛ: “Ɛhye a le me mogya ne.” (Mateyu 26:28) Noko, eza bɛkola bɛkile Gyisɛse edwɛkɛ ne abo kɛ: “Ɛhye kile me mogya ne,” “Ɔgyi ɛkɛ ɔmaa me mogya ne” anzɛɛ “Ɔle me mogya ne anwo sɛkɛlɛneɛ.” * Ɛnee Gyisɛse ɛlɛfa ɛrɛlɛdendɛ ali gyima kɛ mɔɔ ɛnee ɔta ɔyɛ la.—Mateyu 13:34, 35.\nNwane mɔ a di bie a?\nGyihova Alasevolɛ ɛlɛdi Awulae Nɔsolɛ Aleɛ ne a, yɛ nuhua ekyi bie ala a di paano ne na bɛno nwanye ne bie a. Duzu ati ɔ?\nGyisɛse luale ye mogya ne azo vale “ngyekyeleɛ fofolɛ” ziele ɛkɛ, na ɛhye ragyinlanle ngyekyeleɛ mɔɔ Gyihova Nyamenle nee tete Yizilayɛma yɛle la agyakɛ anu. (Hibuluma 8:10-13) Menli mɔɔ bɛwɔ ngyekyeleɛ fofolɛ ɛhye anu la a bɛdi Ngakyelɛlilɛ paano ne na bɛno nwanye ne bie a. Tɛ Kilisienema amuala ɔ, emomu ‘bɛdabɛ mɔɔ Nyamenle ɛvɛlɛ bɛ’ wɔ adenle titili zo la ala. (Hibuluma 9:15; Luku 22:20) Menli ɛhye mɔ nee Kelaese bali tumi wɔ anwuma, na Baebolo ne ka kɛ bɛle menli 144,000.—Luku 22:28-30; Yekile 5:9, 10; 14:1, 3.\nƐye “mboane ekpunli ekyi” ɛhye mɔɔ bɛ nee Kelaese bali tumi la ɛsie ahane a, yɛdayɛ mɔɔ yɛha la amuala baboka “menli ekpunli kpole” ne mɔɔ bɛbadɛnla aze dahuu wɔ azɛlɛ ye azo la anwo. (Luku 12:32; Yekile 7:9, 10) Menli mɔɔ bɛbadɛnla azɛlɛ ye azo la ɛnli paano ne yɛɛ bɛnno nwanye ne bie, noko yɛbɔ nu yɛkile anyezɔlɛ yɛmaa afɔle mɔɔ Gyisɛse ɛbɔ ɛmaa yɛ la.—1 Dwɔn 2:2.\n^ ɛden. 2 McClintock and Strong’s Cyclopedia, Volume IX, mukelɛ 212, ka kɛ: “Edwɛkɛ ɛzonlenlɛ nu amaamuo ɛnvinde Ngilebɛbo Fofolɛ ne anu; zɔhane ala a Giliki edwɛkɛkpɔkɛ μυστήριον [my·steʹri·on] ɛngile ɛzɔnenlɛ anzɛɛ Awulae aleɛ ne anzɛɛ ɛvoyia fofolɛ biala a.”\n^ ɛden. 4 Nea The New Schaff-Herzog Encyclopedia of Religious Knowledge, Volume IV, mukelɛ 43-44 yɛɛ McClintock and Strong’s Cyclopedia, Volume VIII, mukelɛ 836.\n^ ɛden. 5 Nea The New Cambridge History of the Bible, Volume 1, mukelɛ 841.\n^ ɛden. 6 Adwuleso Dwuuma kalenda ne dua adenle mɔɔ le ngakyile la (astronomical new moon) azo a kile mekɛ mɔɔ Naesan siane ne babɔ ɔ bo la a, noko ɛnee bɛnva ɛhye bɛnli gyima wɔ ɛvoya mɔɔ limoa la anu. Emomu, ɛnee siane ne bɔ ɔ bo wɔ mekɛ mɔɔ bɛkɛlimoa bɛkɛnwu kɛ siane ne ɛvi wɔ Gyɛlusalɛm la, mɔɔ ɛnee ɔbahola yeayɛ kenle ko anzɛɛ mɔɔ bo zɔ la yeavi mekɛ mɔɔ adwuleso Dwuuma kalenda ne bahile la anwo. Ngakyile ɛhye ati a kenle mɔɔ Gyihova Alasevolɛ fa di Ngakyelɛlilɛ ne la nee adwuleso Dwuuma Akpabɛnwo Ɛvoyia ne ɛnda ɛnyia la.\n^ ɛden. 14 Nea A New Translation of the Bible, mɔɔ James Moffatt hɛlɛle la; The New Testament—A Translation in the Language of the People, mɔɔ Charles B. Williams hɛlɛle la; yɛɛ The Original New Testament, mɔɔ Hugh J. Schonfield hɛlɛle la.\nDuzu a ɔwɔ kɛ Keleseɛnema nwu ye wɔ Akpabɛnwo ne anwo a? Duzu a Awulae Nɔsolɛ Aleɛ ne kile maa yɛ kɔsɔɔti a?\nFa nwa awie Fa nwa awie Duzu Ati A Kɛzi Gyihova Alasevolɛ Di Awulae Nɔsolɛ Aleɛ Ne La Le Ngakyile Fi Ɛzonlenlɛ Mɔɔ Ɛha La Ɛdeɛ Ne Anwo A?\nijwfq edwɛkɛ 45\nGyisɛse Ewule Ngakyelɛlilɛ\nKɔ Gyihova Alasevolɛ Debiezukoalɛ Ne Mɔ Bie


Gyɛlɛmaya 15 | Yintanɛte Zo Baebolo | Ewiade Fofolɛ Ngilebɛbo\nGyihova ɛnrɛhakyi ye ndɛnebualɛ (1-9)\nGyɛlɛmaya dendɛle ɔ nzo abo (10)\nGyihova mualɛ (11-14)\nGyɛlɛmaya asɔneyɛlɛ (15-18)\nƆlile fɛlɛko kɛ ɔlile Nyamenle edwɛkɛ ne la (16)\nGyihova maanle Gyɛlɛmaya anwosesebɛ (19-21)\n15 Akee Gyihova zele me kɛ: “Saa Mosisi nee Samoɛle bɔbɔ bagyinla me nyunlu a,+ menrɛze menli ɛhye mɔ anwunvɔne.* Foa bɛ fi me nye zo. Maa bɛhɔ. 2 Na saa bɛbiza wɔ kɛ, ‘yɛhɔ nienwu?’ a, bua bɛ kɛ, ‘Mɔɔ Gyihova ɛha la ɛne: “Mɔɔ fɛta anwonyane la, bawu anwonyane nu! Mɔɔ fɛta konle dadeɛ la, bawu konle dadeɛ nloa!+ Mɔɔ fɛta ɛhɔne la, bawu ɛhɔne nu! Yɛɛ mɔɔ fɛta akɛlɛzonlenlɛ la, bahɔ akɛlɛzonlenlɛ nu!”’+ 3 “‘Na mebamaa munzule nna* ara bɛ nwo zo,’+ Gyihova a se a, ‘konle dadeɛ mɔɔ bahu bɛ, ahwea mɔɔ bɛahwenle bɛ aze ahɔ, yɛɛ anwomanyunlu nloma nee azɛlɛ ye azo nane mɔɔ bɛali bɛ nwonane na bɛazɛkye bɛ la.+ 4 Na mebamaa bɛahakyi debie ɛzulolɛ bie bɛamaa azɛlɛ ye azo arelemgbunlililɛ kɔsɔɔti+ ɔlua mɔɔ Hɛzikaya ara Manasɛ, Dwuda belemgbunli ne yɛle ye wɔ Gyɛlusalɛm la ati.+ 5 O Gyɛlusalɛm, nwane a banwu wɔ anwunvɔne a,Nwane a bazu wɔ a,Yɛɛ nwane a bagyinla abiza kɛzi ɛ nwo de a?’ 6 ‘Bɛkpo me,’ Gyihova a se a.+ Dahuu bɛkakyi bɛ nzi bɛsi me.*+ Ɔti mebadende me sa bɛ nwo zo na meazɛkye bɛ.+ Meze bɛ anwunvɔne* mevɛ. 7 Na mebava faka meakpogya bɛ kɛ ma la wɔ nlenkɛ mgbole ne mɔ anloa wɔ azɛlɛ ne azo. Mebamaa bɛ mra avi bɛ sa.+ Kɛmɔ me menli ne anvi bɛ ndenle ne mɔ azo la ati,Mebazɛkye bɛ.+ 8 Bɛ ahunlanvolɛ mraalɛ anwo bazo me nye zo adɛla ɛnweazo ɛnwea. Mebamaa sɛkyevolɛ ara bɛ nwo zo ewiazo henlema, ɔbara mrɛladane nee mgbavolɛ nwo zo. Mebamaa adwenleadwenle nee ɛzulolɛ aha bɛ arɛlevilɛ nu. 9 Raalɛ mɔɔ ɛwo mralɛ nsuu la anye zo ɛbulu ye;Ɔngola ɛnwomenle die kpalɛ. Ye sɛnzɛne ne ɛdɔ wɔ mekɛ mɔɔ aleɛ ɛtɛdwole la,Yemaa ɔ nyunlu ɛgua aze na yebɔ anyiemgba.’ ‘Na mebamaa bɛ nuhua ekyi ne mɔɔ ɛha la,Awu bɛ kpɔvolɛma konle dadeɛ nloa,’ Gyihova a se a.”+ 10 O me mame, me gyakɔ, kɛ ɛwole me a,+Mele sonla mɔɔ azɛlɛ ne kɔsɔɔti fa butule nee konle toa ye a. Metɛbɔle awie bosea yɛɛ awie noko ɛtɛbizale me bosea;Noko awie biala ɛlɛwa me amonle. 11 Gyihova ɛha kɛ: “Nɔhalɛ nu, mebayɛ wɔ moalɛ;Nɔhalɛ nu, mebakpa ɛ ti kyɛlɛ wɔ kpɔvolɛ ne anyunlu,Wɔ munzule mekɛ nu nee anwongyelelɛ mekɛ nu. 12 Asoo awie bahola abubu bulalɛ nu azinli azinli,Bulalɛ mɔɔ bɛ nee ye vi sɔlɔ la nee kɔbele nu ɔ? 13 Mebamaa bɛave bɛ ninyɛne nee bɛ agyapadeɛ,+Mebava meamaa mgbane, ɔlua ɛtane mɔɔ bɛyɛ ye wɔ bɛ azɛlɛ ne kɔsɔɔti azo la ati. 14 Mebava meamaa bɛ kpɔvolɛmaKɛ bɛva bɛhɔ azɛlɛ mɔɔ bɛnze zo la azo.+ Ɔluakɛ me ɛya ne ɛzɔ senle,Na ɔlɛsɔ yeatia bɛ.”+ 15 O Gyihova, ɛze me tɛnlabelɛ ne,Kakye me na kakyi ɛ nye wɔ me nwo. Di menli mɔɔ yɛ me kpɔdekpɔde la nzenralɛ maa me.+ Mmanyia bɛ nwo abotane too ɛmaa bɛye me bɛfi ɛkɛ. Nwu ye kɛ ɛdawɔ ti a bɛgua me nyunlu aze a.+ 16 Wɔ edwɛkɛ ne rale me ɛkɛ, na menlile;+Na wɔ edwɛkɛ ne yɛle anyelielɛ nee fɛlɛkolilɛ wɔ me ahonle nu,Ɔluakɛ bɛfa wɔ duma bɛfɛlɛ me, O Gyihova, ɛlɔne Nyamenle. 17 Mendɛnla anyelielɛma* avinli menli fɛlɛko.+ Ɔluakɛ ɛ sa wɔ me nwo zo, me ngomekye a metɛnla a,Ɔluakɛ wɔmaa ɛya* ɛwolo me.+ 18 Duzu ati a me nyane ne ɛngyakyi na bɛngola me ɛbodalɛ ne ayile yɛ ɛ? Bɛyɛ ye ayile a ɔngɔ. Asoo ɛbayɛ kɛ bulaMɔɔ nzule ɛnle nu ɔ? 19 Ɛhye ati mɔɔ Gyihova ɛha la ɛne: “Saa ɛsia ɛba a, mebalie wɔ,Na ɛbagyinla me nyunlu. Saa ɛye mɔɔ sonle bolɛ la ɛfi mɔɔ nvasoɛ ɛnle zo la anu a,Ɛbayɛ me kpɔmavolɛ.* Ɔwɔ kɛ bɛsia bɛba wɔ ɛkɛ,Noko wɔmɔ ɛnrɛzia ɛnrɛhɔ bɛ ɛkɛ.” 20 “Mebamaa wɔayɛ kɛ kɔbele bane la wɔamaa menli ɛhye.+ Bɛ nee wɔ baho ɛdeɛ,Noko bɛnrɛhola wɔ,*+Ɔluakɛ me nee wɔ lua kɛ medie wɔ na meaye wɔ,” Gyihova a se a. 21 Na mebalie wɔ meavi amumuyɛma asa anuNa mealie wɔ meavi atisesebɛma noko asa anu.”\n^ Anzɛɛ “me ɛkɛla anye ɛnrɛlie bɛ nwo.”\n^ Anzɛɛ ɔkola ɔkile, “ndɛnebualɛ ngakyile nna.” Hibulu aneɛ nu, “mbusua nna.”\n^ Anzɛɛ ɔkola ɔkile, “Dahuu bɛtia bɛkɔ bɛ nzi.”\n^ Anzɛɛ “Menlu me nwo.”\n^ Anzɛɛ “ɛvoyialilɛma.”\n^ Anzɛɛ “ndɛnebualɛ nrɛlaleɛ.”\n^ Hibulu aneɛ nu, “Ɛbayɛ me nloa.”\n^ Anzɛɛ “bɛnrɛli ɛ nwo zo konim.”


1 Kɔlentema 4 | Yintanɛte Zo Baebolo | Ewiade Fofolɛ Ngilebɛbo\nMɔɔ Limoa Kɔmaa Kɔlentema 4:1-21\nƆwɔ kɛ awuke zo neavolɛma di nɔhalɛ (1-5)\nKilisiene azonvolɛ bɛlɛ bɛ nwo aze (6-13)\n“Bɛmmayɛ debie bɛmaa ɔtɛla mɔɔ bɛhɛlɛ la” (6)\nKilisienema gyi bama zo (9)\nPɔɔlo dwenle ye sunsum nu mralɛ nwo (14-21)\n4 Ɔwɔ kɛ menli bu yɛ kɛ yɛle Kelaese sonvolɛma nee Nyamenle fealeranu edwɛkɛ nwuanzanwuanza ne azo neavolɛma.*+ 2 Wɔ ɛhye anu, mɔɔ bɛkpondɛ bɛavi awuke zo neavolɛma ɛkɛ la a le kɛ bɛkɛnwu kɛ bɛdi nɔhalɛ. 3 Na mame ɔngyia me kɛ bɛdabɛ anzɛɛ awie biala* kɛbua me ndɛne. Nɔhalɛ nu, medame bɔbɔ membua me nwo ndɛne. 4 Ɔluakɛ menze debie biala mɔɔ tia me a. Noko ɛhye ɛngile kɛ medi benle; mɔɔ bua me ndɛne la a le Gyihova.*+ 5 Ɛhye ati, bɛmmabua debie biala anwo ndɛne+ kolaa na mekɛ ne adwu, kɔkpula kɛ Awulae kɛra. Ɔbaye fealeranu debie biala mɔɔ wɔ awozinli nu la yeavinde wienyi nu na yeamaa ahonle nu nzuzulɛ muala ala ali, na akee awie biala banyia ye nganvolɛ avi Nyamenle ɛkɛ.+ 6 Mediema, meva me nwo nee Apɔlɔso+ meyɛ neazo memaa bɛ amaa bɛalua yɛ nwo zo bɛazukoa ngyinlazo ɛhye: “Bɛmmayɛ debie bɛmaa ɔtɛla mɔɔ bɛhɛlɛ la,” amaa bɛammemaa bɛ nwo zo+ bɛambu awie kɛ ɔle kpalɛ ɔtɛla ɔ gɔnwo. 7 Na nwane a maa ɛyɛ ngakyile ɛfi ɛ gɔnwo anwo a? Nɔhalɛ nu, duzu a ɛlɛ ye mɔɔ wɔannyia ye a?+ Na saa ɛnyianle ye amgba a, ɛnee duzu ati a ɛmemaa ɛ nwo zo kɛ asɛɛ wɔannyia ye ɛ? 8 Bɛ ko ɛyi ɛwie ɔ? Bɛnyia bɛ nwo bɛwie ɔ? Bɛbɔ ɔ bo bɛyɛ arelemgbunli+ bɛgyakyi yɛ ɔ? Me kunlu a anrɛɛ bɛbɔ ɔ bo bɛlɛdi arelemgbunli amgba, amaa yɛdayɛ noko yɛahola yɛ nee bɛ ali arelemgbunli.+ 9 Na ɔyɛ me kɛ Nyamenle ɛmaa yɛdayɛ ɛzoanvolɛma ne yɛha bɛ nzi, na yeva yɛ yezie bama zo kɛ menli mɔɔ bɛbua bɛ ewule fɔlɛ la,+ ɔluakɛ bɛlɛfa yɛ bɛahile ewiade ne,+ anwumabɔvolɛma yɛɛ menli. 10 Kelaese ati yɛle ahoasea,+ na bɛmɛ, bɛle nrɛlɛbɛvolɛma wɔ Kelaese anu; yɛle bɛtɛɛ, na bɛmɛ bɛ nwo yɛ se; bɛdi bɛ eni, na yɛmɛ bɛnli yɛ eni. 11 Ɛnɛ nee ɛnɛ ala ɛhɔne nee nzuhɔne tɛku yɛ,+ yɛnlɛ adɛladeɛ dɔɔnwo,* bɛbo yɛ+ yɛɛ yɛnlɛ dabelɛ 12 na yɛfɛ, yɛfa yɛ sa yɛyɛ gyima ɛsesebɛ.+ Saa bɛbɔ yɛ aholoba a, yɛyila bɛ;+ bɛyɛ yɛ kpɔdekpɔde a, yɛsi abotane yɛgyinla nu;+ 13 saa bɛsɛkye yɛ duma a, yɛbua bɛ bɛtɛɛ nu;*+ yɛyɛ kɛ ewiade fovolɛ* la, yɛyɛ ewula wɔ debie biala anu too badwu ɛnɛ. 14 Mengɛlɛ ɛhye kɛ mefa meagua bɛ nyunlu aze, emomu mefa meadu bɛ folɛ kɛ bɛle me mra alɔvolɛ. 15 Nɔhalɛ nu, saa bɛlɛ kilehilevolɛma* 10,000 wɔ Kelaese anu bɔbɔ a, bɛnlɛ selɛma dɔɔnwo; ɔluakɛ melua edwɛkpa ne azo merayɛ bɛ ze+ wɔ Kelaese Gyisɛse anu. 16 Ɛhye ati, metu bɛ folɛ* kɛ bɛzukoa me.+ 17 Ɛhye ati a melɛsoa Timote wɔ bɛ nwo lɔ a, ɔluakɛ ɔle me ra kulovolɛ mɔɔ di nɔhalɛ wɔ Awulae anu a. Ɔbahakyehakye bɛ ndenle mɔɔ melua zo wɔ Kelaese Gyisɛse anu,+ kɛ mɔɔ melɛkilehile wɔ ɛleka biala wɔ asafo ne mɔ anu la. 18 Bɛ nuhua bie mɔ suzu kɛ menrɛra bɛ nwo lɔ, yemɔti bɛlɛmemaa bɛ nwo zo. 19 Noko saa ɔyɛ Gyihova* ɛhulolɛ a, ɔnrɛhyɛ mebara bɛ nwo lɔ, na meanwu bɛdabɛ mɔɔ bɛlɛmemaa bɛ nwo zo la tumi ne, na tɛ mɔɔ bɛlɛkeha la angome. 20 Ɔluakɛ Nyamenle Belemgbunlililɛ ne ɛngyi ɛdendɛlɛ zo, emomu ɔgyi tumi zo. 21 Boni a bɛkulo a? Menva baka membɛla bɛ nwo lɔ+ anzɛɛ menva ɛlɔlɛ nee bɛtɛɛyɛlɛ sunsum membɛla?\n^ Anzɛɛ “awuke zo neavolɛma.”\n^ Anzɛɛ “kɔɔto.”\n^ Giliki aneɛ nu, “yɛ nwo la zo.”\n^ Giliki aneɛ nu, “yɛsɛlɛ bɛ.”\n^ Anzɛɛ “bɔla.”\n^ Anzɛɛ “adekilevolɛma.”\n^ Anzɛɛ “mesɛlɛ bɛ.”\n1 Kɔlentema 4